text:
ORANJESTAD (AAN): Diahuebs mainta tabatin interesante discusion den sala di Corte riba e accion di e agente di Polis, S., kende na 2015 a tira un homber den lomba durante persecusion na pia. Apesar cu tin denuncia haci cu e homber P. lo a menaza di lo tira un homber mata, apesar cu dos agente di Polis a grita durante e persecusion, “para sino ta tira”, toch Fiscal ta haya cu e agente di Polis mester a actua diferente. Fiscal, teniendo tur cos den consideracion a exigi castigo di trabou pa comunidad condicional. Abogado di e agente di Polis ta haya cu e agente a actua corecto segun reglamento di Polis y no mester haya castigo.
HOPI RECHERCHE DEN CORTE
Diahuebs mainta por a mira varios miembro di Recherche hopi conoci, sinta den tribuna di Corte. Nan a bay duna sosten na nan colega S., kende actualmente ta trahando como miembro di Recherche. Nan tabata scucha cu hopi atencion tur e discusion y por a mira claramente na nan cara cu nan no ta comparti e punto di bista di Fiscal. Den combersacion cu un di e miembronan di Recherche, el a bisa cu Fiscal no ta tene cuenta cu situacion a cambia hopi na Aruba.
ACUSA INTENTO DI MATA
Fiscal a bisa cu e acusacion contra e homber S. ta cu riba un Diamars, 25 Augustus 2015, el a tira e homber P. den lomba. Fiscal ta considera esaki un intento di mata y subsidiario, un intento di maltrato severo.
TIRA HOMBER DEN LOMBA
Hues a mustra cu segun e procesverbaal di Landsrecherche, e agente di Polis S. hunto cu dos colega femenino a bay Hotel Roy’s na Savaneta pa un caso di maltrato y amenaza. E sospechoso P. lo a maltrata su partner. A resulta cu P. tambe lo a menaza un otro persona di lo tir’e mata. Ora kier a detene P. el a core bay caminda a cuminsa un persecusion na pia pero no a logra gar’e. Un rato despues P. a yama na Hotel Roy’s bisa cu e ta bolbe y lo tira. Ora el a presenta na Hotel Roy’s, Polis a bolbe presenta y el a bolbe core bay. E agente S. y su superior, un agente dama, a core tras di P.
DIARIO e dia ey, a calcula cu nan a core un distancia di 1.3 kilometer.
E agente dama a grita promer, para sino ta tira. Despues S. tambe a grita y door cu P. no a stop, el a tira P., riba un distancia di mas o menos 20 meter leu, den su lomba.
E agente dama a grita promer, para sino ta tira. Despues S. tambe a grita y door cu P. no a stop, el a tira P., riba un distancia di mas o menos 20 meter leu, den su lomba.
Actua manera tin un arma: Hues a puntra S., pakico el a actua asina. S. a splica cu nan a wordo bisca pa un caso di maltrato y menaza. Un colega, su superior, a bis’e cu mester detene P. El a bisa P. tabata sinta den auto y el a mira P. a hinca algo den su carson. El a bisa P. cu e ta deteni y e ora ey P. a sali core bay. El a bisa Hues, cu un persona homber a bisa cu P. lo a menaza cu lo tir’e mata.
Tiro di aviso of no? Hues a puntra pakico no a tira un tiro di aviso. E agente S. a bisa Hues cu segun reglamento, no mester tira aviso si ya caba a duna aviso verbal.
Hues a puntra si e hefenan a bis’e cu no a actua bon. El a bisa cu e mester a bay psycologo so. Su hefenan no a bis’e nada.
Hues a bisa pakico a tira riba lomba. E agente a splica cu door cu e distancia di mas o menos 20 meter, e chens ta hopi chikito cu si el a tira riba e pia cu lo alcansa e pia. Pesey a tira riba lomba cu ta un parti mas grandi di e curpa.
Hues a mustra cu tin un reglamento cu ta splica ki ora Polis por usa violencia. Hues a bisa cu segun e reglamento, e meta di uso di violencia di Polis mester ta pa e gara e persona sospechoso, si no tin otro forma. E agente a bisa cu e ta haya cu el a actua segun regla.
Fiscal ta cuestiona agente: Fiscal a haci un serie di pregunta na e agente di Polis encuanto di tira. Entre otro Fiscal a puntra si e agente tabata haya practica di tiro regularmente. E agente a splica cu despues di nan curso di Polis, no tin un schedule fiho pa tira. Fiscal a bisa cu ta promer biaha e ta scucha S. bisa cu P. a menaza hende di lo tir’e mata. E agente a bisa Fiscal cu Landsrecherche no a puntr’e con e menaza tabata.
Hues a bisa Fiscal cu segun declaracion di dos testigo, P. lo a menaza di lo tira mata. Hasta via telefoon, e lo a expresa esaki.
Agente sa tira: Abogado mr. Lejuez a puntra S., si e tin experencia cu arma. S. a splica cu e tin diploma di tiro cu el a logra tempo cu e tabata militar. E tin experencia cu diferente tipo di arma.
E abogado a puntra si P. a para despues di a wordo tira. Segun S., P. a sigui core riba un distancia y despues a para y S. mes a yama ambulance y a trankilisa P.
EXIGENCIA FISCAL
Fiscal a splica cu Ministerio Publico ta traha hunto cu Polis pa gara esnan cu ta haci malo. Ta fastioso awor cu mester persigui un agente di Polis. Na opinion di Fiscal, no tin duda cu e agente S. a bay cu dos colega dama na un caso di maltrato y menaza. S. a mira P. a coy algo for di auto y hink’e den su carson.
Intento di mata: S. a haya instruccion di detene P. y P. a core bay y a tira P. Fiscal a bisa cu e lo a tira un tiro di advertencia. Fiscal a bisa cu no a haya declaracion medico di situacion di P. E ta haya cu S. a tuma risico cu por a tira mata P. Fiscal ta kere cu por prueba intento di mata y cu esaki tabata intencional.
No mester a tira: Fiscal a sigui bisa cu e pregunta ta si e agente S. por a usa arma of no. Landsrecherche ta menciona un reglamento di uso di arma reglamentario. Na opinion di Fiscal, e por imagina cu door cu S., su colega, superior den rango, a bisa para of ta tira, el a kere cu e por tira. Fiscal a bisa Hues cu ta facil pa sinta tras di lessenaar evalua si S. a cumpli cu e reglanan, pero S. tabata den accion pa yuda comunidad. E ta un situacion dificil. Analisando e reglanan ki ora por usa violencia of arma, Fiscal ta puntra su mes si realmente mester a usa e arma.
Fiscal no ta haya cu e agente S. mester a usa e arma. Tampoco e no ta kere cu e persona lo tabata forma un peliger pa comunidad. Ta un caso di maltrato cu menaza di morto. Fiscal ta kere cu lo por a detene P. un otro momento.
Beneficio di duda: Fiscal a bisa cu e ta duna S. e beneficio di duda si e tabata sa cu P. a menaza cu lo tira y lo tabata sospecha cu e lo tin un arma. Pregunta ta si bou di e circumstancia aki por bay tira. Fiscal ta kere cu lo mester a tira un tiro di advertencia.
Agente ta robez: Fiscal ta haya cu por a detene e sospechoso un otro momento. No tabata un caso asina serio pa hustifica tira. E ta haya cu e evaluacion di S. pa tira tabata robez.
Castigo: Fiscal a bisa Hues cu pa e castigo, e ta tene cuenta cu no tin practica di tiro y practica di uso di violencia regularmente den Cuerpo di Polis. Esey ta na beneficio di S. Ta un caso hopi delicado. Tene cuenta cu segun S. el a kere cu P. tabatin un arma. Fiscal ta haya cu mester exigi castigo di trabou pa comunidad pero condicional. E ta haya cu Cuerpo Policial ta faya den formacion debido di Polis. El a exigi 100 ora di trabou pa comunidad condicional cu tempo di prueba di 2 aña.
ABOGADO
Lugar problematico: Mr. Lejuez a bisa cu ta un hecho cu a tira P. den lomba. Pregunta ta si S. a actua corecto segun regla. E ta haya cu si. Pa Polis ta conoci Hotel Roy’s tin problema di droga y violencia. Hasta Arestatie Team(AT) a drenta den e lugar aki pa motibo di sospecho di arma. Na Januari 2017, AT a haci accion na e hotel y a haya un arma.
Menaza di tira mata: E abogado a mustra cu tin testigo a bisa cu P. a menaza di ta tira mata. Hasta a mira P. haci movecion sospechoso. Ora Polis a yega el a bay y despues a yama dos biaha y menaza cu lo tira mata. E homber a bisa Polis con P. a menace di lo tir’e mata.
Un otro testigo a bisa cu P. a menaza cu lo tira mata. El a bay y bisa cu e ta bay busca arma bin bek. Ora el a bolbe el a invita e persona bin afor pasobra e tin algo p’e. E tabatin man tras lomba manera cu e tabatin un arma.
Agente a actua corecto: E abogado ta haya cu tur esaki a pone cu e agente S. tabata bou di e impresion cu P. tin un arma di candela. Abogado ta haya cu ora S. a persigui P. e por a sali for di e punto di bista cu P. lo tabatin un arma di candela y ta forma un peliger pa comunidad.
Mirando e cantidad di casonan di atraco arma y tiramento cu arma ilegal, ta haci cu e caso aki ta un caso serio. E ta haya cu e accion di S. tabata hustifica. E tabata persigui e sospechoso y a grita: stop sino mi ta tira. Door cu P. a sigui core, el a dicidi di tira pa evita cu P. lo no bay usa un arma. E abogado a bisa Hues cu e hecho cu P. no tabatin arma, no ta haci e accion diferente.
E superior di S. tambe tabata core tras di P. y a bisa para sino mi ta tira. E ora ey S. por compronde cu e por tira. El a mustra cu segun reglamento di uso di violencia di Polis, por tira si ta sospecha cu e sospechoso lo tin un arma of cuchiu cu e por usa.
Agente sa tira: E abogado a bisa Hues cu S. sa tira. E tabata militar y tin un diploma di tiro y sa anda cu arma. Fiscal a bisa cu Polis no ta haya suficiente practica di tiro. E abogado por compronde esey pero S. sa tira y no tabatin peliger cu e lo herida otro hende. Segun regla, e Polis por avisa cu lo tira verbal y despues tira. Tanto e superior como S. a avisa P. pa para sino lo tira.
Na opinion di e abogado, S. a cumpli cu diferente reglanan stipula den reglamento di Polis pa cu uso di arma reglamentario. El a mustra Hues cu dos luna despues di e incidente, S. a haya su arma y te dia di awe e ta cana cu su arma. E ta trahando y actual e ta wordo guia pa agentenan di Recherche cu hopi experencia. E ta haya cu e acccion di S. tabata hustifica y pidi pa declar’e liber.
Hues a sera tratamento di e caso y a bisa cu dia 11 Mei 2017 lo tin sentencia 8.15 di mainta.


c: text/html

text:
E no tabata carga y no tin coral eybao Tabata algun siman atras, cu Polis Maritimo a haya informacion di Kuststation y di Centrale Polis cu un tanker a pega den rif banda di Renaissance Island. Inmediatamente boto di Polis BP 2 a ser manda y ora nan a yega a constata
Day: October 15, 2017
E edicion di e aña aki di Bartender’s Brawl tabata un exito
Cu condena condicional Huez a tene consideracion cu Heinrich Pieters
WILLEMSTAD - E ciudadano Heinrich Pieters di 37 aña di edad a presentá den sala di Corte diabierne ultimo pa un acto castigabel cometé for di dia 13 di novèmber 2016. Ta trata aki di maltrato di un ciudadano di fam Stacie. E acusado a troce e dama na su garganta,
Trahador di haf na Rotterdam deteni pa trafico di droga
Premier Rhuggenaath ta censurá declaracion di consehal van Putten
WILLEMSTAD – Siman pasa Promé Minister sr. Eugene Rhuggenaath a duna su opinion relacioná cu comentario di sr. Clyde van Putten, miembro di Conseho Insular di St. Eustatius dia 9 di òctober último. Premier Rhuggenaath ta lamentá y ta denunciá categoricamente e palabranan violento cu sr. van Putten, miembro di Conseho
Nan a actua corectamente: Huez a rechasá demanda di Dynaf contra Aqualectra
WILLEMSTAD - Huez a rechasá e demanda cu e compania distribuidor di ekipo di utilidad (coriente) Dynaf a entamá contra Aqualectra. Dynaf a participá cu un oferta den e destaho cu Aqualectra a tene pa scoge un distribuidor di ekipo pa Aqualectra por disponé di mas capacidad temporalmente. Corte a señalá cu
Sint Maarten lo haña yudansa financiero tòg di Union Europeo
WILLEMSTAD - Gobierno y pueblo di Sint Maarten lo haña yudansa financiero di Union Europeo. Comision Europeo a dicidi siman pasa cu Sint Maarten mester haña mesun yudansa cu e parti Frances ta haña, pasobra nan ta Teritorio Ultramar y di e forma ey tin status Europeo. Union Europeo ta cla
Crew y actornan trahando duro pa keda cla na December 2017 – Switch Foundation ta produci documentario impactante riba explotacion y trafico di hende: “Promesa Falso”
Den e dianan aki por a mira riba social media algun "teasers" relaciona cu e proximo proyecto di Switch Foundation. Switch Foundation a yega di produci diferente documentario cu a impacta nos comunidad riba problematicanan cu ta afecta manera drogadiccion, embarazo hubenil, violencia domestico, entre otro. Awor, e fundacion cu tin un
Play Off di Aruba Softball Bond ta inicia diamars awor – Balashi Premuim vs Spuiters den un double header
Campeonato di Aruba Softball Bond ta den su recta final den categoria AA masculino. E 4 equiponan cu a clasifica, esta Royal Power Tat Fat, Pizza Hut Monsters, Balashi Premuim y Spuiters lo hunga un page system playoff. Esaki ta ensera cu 3 vs 4 lo hunga un best out of

robotstxt: allowed

filter: keep


text:
Taty Frans, mucha di bientu i laman
Biblioteca Nacional Aruba a ricibi un ehemplar di e buki pa mucha ‘Taty Frans, mucha di bientu i laman’ Ilustracion pa e buki ta di sra. Ariadne Faries. Denise de Jongh-Rekwest a coordina e proyecto y a haci redacccion final di e buki. Tanto Ariadne como Denise a bini Aruba diferente biaha pa e Festival di buki pa mucha di biblioteca.
Na juli, Taty Frans, windsurfer profesional, naci na Boneiro, a bin Aruba pa competi na e di 30 Aruba Hi Winds.Taty Frans ta un surfdo Freestyle profesional. Na 2006 y 2010 Taty a sali na di dos lugar riba e lista di clasificacion mundial di windsurf freestyle. Taty a diseña su propio fin freestyle pa planki di surf. Den e buki aki por lesa tocante di su bida y aventura di e heroe Boneiriano. Na Biblioteca Nacional Aruba a ricibi un ehemplar for di man di un mucha homber, T'many Albertus. Asina muchanan di Aruba tambe por lesa ‘Taty Frans, mucha di bientu i laman’. E buki aki ta un iniciativa di Stichting Lezen & Schrijven Bonaire.
Fundashon Lesa Ta Dushi Bonaire CN tin un mensahe den buki pa mayor: ”Bo yu no por lesa ainda? Lesa pa bo yu! Motibo pakico lesa pa bo yu ta importante:...Lesa pa bo yu no solamente ta dushi, pero tambe ta hunga un ròl hopi importante den desaroyo di e yu. Un mucha ta siña hopi ora ta lesa pe. Na promé lugá lesamentu ta hopi bon pa desaroyo di idioma. Durante lesamentu e mucha ta siña palabranan nobo i kon un frase korekto mester ta. Dor di papia ku e yu tokante e buki ku ta lesa for di dje, ta stimulé pa ta mas aktivo ku idioma tambe. Na di dos lugá muchanan ta siña skucha i konsentrá mas mihó ora ku ta lesa pa nan. Lesa pa e yu ta stimulá su fantasia tambe.


text:
Manera ta conoci den luna di december, Gobierno na un forma hopi abrupto a dicidi di cobra tur hende na Aruba den un solo ‘shot’ e plachi di number, sin duna previo aviso y sin duna e informacion necesario. Recientemente tabatin e accion di e trucknan pa loke ta e situacion aki.
E plataforma politico POR ta di opinion cu mester ta flexibel y duna comunidad 1 aña pa conscientisa riba e cambio aki.
“Siman pasa den nos rueda di prensa, nos organisacion a haci un peticion dramatico riba Gobierno mirando tur e cantidad di yamadanan cu nos a ricibi den fin di siman rib’e situacion aki. Cantidad di autobus a yama y bisa cu e ta dificil pa nan paga 600 – 800 florin den un solo biaha. A haya reaccion di diferente otro manera trucknan cu ta ‘eenmanszaak’ cu pa nan tambe e ta dificil pa nan saca e placa den un biaha, taxista y ‘car rentals’.
Nos ta mira un lus na final di tunnel si scucha reaccion di Minister Bermudez riba e situacion aki, unda cu el a bisa cu e lo bay percura pa esunnan cu haci un peticion lo por haya areglo di pago. Nos plataforma ta sinti cu esaki mester por conta pa tur hende durante 1 aña, mientras cu ta prepara y conscientisa tur hende riba e cambio cu a tuma luga.
Laga e ley wordo implementa pa 2018 y permiti pa tur hende por paga nan numbernan conforme locual ta nan custumber e ultimo añanan”, Otmar Oduber a splica.
Sr. Andin Bikker a splica na sr. Oduber cu den ley ta para cu e posibilidad di pago den kwartaal ta netamente pa duna e flexibilidad na e gran cantidad di grupo di hende cu ta depende di entradanan cu nan tin tur dia, pa por paga pa e plachi di number den 4 biaha.
Tambe pa duna e oportunidad na esunnan cu menos recurso pa tin un posibilidad di cumpli cu e debernan cu nan tin. Sr. Oduber ta opina cu Gobierno debe esaki (flexibilidad) na comunidad di Aruba.
Den pasado prome cu e ley a wordo pasa, sr. Bikker a informa Gobierno ‘por escrito’ cu e ta un medida inhusto cu ta tuma luga. E por mustra manera un suma insignificante (mas o menos 250 mil florin), pero mester pensa rib’e grupo grandi di hende cu ta touch cu tin cu page a base di locual cu nan ta genera for di nan trabounan diario of esunnan cu tin un cantidad di autonan pa paga pe den un solo biaha.
Finalmente, sr. Oduber a bisa cu e ta contento di scucha cu Gobierno ta recapacitando poco poco. A ripara ultimo tempo cu hopi di e decisionnan cu Gobierno a tuma, ta cambianan diripiente despues. Ta spera cu e alerta cu a manda como organsiacion den futuro tambe por haya e tipo di oido aki.
Otmar Oduber a conclui bisando cu asina POR drenta Gobierno despues di eleccion na september lo atende di biaha cu e medida inhusto aki y lo trek in e cambio haci pa cobra pueblo den un solo shot.


text:
Durante tratamento di e caso algun siman pasa, Hof a puntra H., ariba kende su nomber e cargamento di galiña prepara for di Hulanda tabata bin Aruba, si e tabata sa cuanto placa ta bin. Segun H. e tabata sa cu tin placa den galiña pero no tabata sa e cantidad di placa. Hof a mustra cu awor ta promer biaha cu e ta bisa esaki. Hof a puntra cuanto biaha a transporta, el a bisa cu ta 5 biaha. Hof a mustra cu segun investigacion ta papia di 10 container. Segun H. no ta den tur container tabatin placa.
Hof a puntra H. kico su funcion ta. El a bisa cu su funcion tabata pa percura cu e galiñanan ta bay pa un persona na Aruba. E tabata paga pa e container cu galiñanan prepara y e container tabata wordo hiba na su restautant. E tabata wordo paga pa haci esaki.
E acusado d S. a bisa cu el a apela pasobra e ta sera por nada. E ta para riba cu e no tin nada di haci cu e caso aki. Hof a mustra cu tin indicacionnan fuerte cu e ta envolvi den e transporte di galiña y placa. Hof a mustra cu e homber v R. di Hulanda, cu tin contacto cu H., lo a duna declaracion contra d S. Hof a puntra si d S. ta wordo yama “e rabo”. Hof a bisa cu v R. a reconoce d S. riba potret y ta bisa cu e ta wordo yama “e rabo”. Segun d S. el a conoce v R. mas o menos 3 aña pasa na Hulanda pero nunca a papia tocante di placa. Hof a mustra cu v R. ta papia cu a reuni cu G. y d S. y cu den e container tabatin 60 mil Euro.
E acusado d S. a bisa Hof cu e no sa nada di container. El a splica cu e ta biba na Venezuela y cu na Aruba e ta huur apartamento cu su tata a laga p’e. d S. a bisa cu ora el a cay sera su señora a bin Aruba y via abogado a bin haya potret di badkuip na su cas yena cu galiña prepara di Hulanda. Segun d S. e sa laga su yabinan den auto di G.
a bisa cu e no sa di galiña prepara den badkuip den cas di d S. Hof a bisa cu e potret di esaki a haya den cellular di H.
EXIGENCIA DI PG
PG a a pidi Hof pa confirma e sentencia di Corte den Promer Instancia.
E ta haya legalmente proba e promer acusacion esta cu entre 1 Augustus 2013 y 24 Juni 2015, e trio aki a laba placa hunto. E suma total ta 23.352.500 Euro o sea mas cu 23.3 Miyon Euro.
a pidi pa mantene e castigo di 5 aña di prison y cu e 60 mil Euro cu entre otro a confisca di J.d S., e 60 mil Euro cu tambe a confisca di R.G. y e 73 mil Euro cu a confisca di R.H. ta keda confisca. Esaki pasobra a sali na cla cu e sumanan aki ta procedente di labamento di placa.
SENTENCIA
Ayera merdia Hof di Corte Superior a dicta sentencia. Hof ta haya e trio aki culpable di labamento di placa entre 1 Augustus 2013 y 24 Juni 2015.
Hof evaluando tur cos a reduci e castigo. Corte den Promer Instancia a condena e trio na 5 aña di prison y ayera a scucha Hof condena e trio na 4 aña di prison, kitando e tempo cu nan tin sera. E placanan cu a confisca lo keda confisca.


text:
Awe ta ser conmemora rond mundo, Dia di Diabetico y na Aruba nos no por keda afo. Di acuerdo cu sra. Iraida Thijzen di IBISA, seccion Salud, e cantidad di hende diabetico na Aruba ta alarmante. Sigur e diabeticonan conoci, mas esnan cu ta pre-diabetico, cu t’esnan cu ta apunto di riba diabetico.
E cifra na Aruba t’asina espantoso pa cual sigur IBISA mester haci algo y bira mas agresivo pa cu diabeticonan. Seccion Salud di IBISA ta recomenda cu pueblo tin cu siña come mas saludable, come mas fruta y sigur mester haci mas movecion.
8% di nos poblacion tin sucu halto y nan no sa esaki. Si nan no sa, Departamento di Salud no sa con por yuda nan.
E cifra aki, IBISA a haya for di PWC, cu nan a haya via di Steps di Departamento di Salud, for di cifranan di AZV y for di cifranan di International Diabetis Federation. Ta nan a yega n’e conclusion cu hendenan na Aruba cu ta pre-diabetico ta mas o menos 16.2%, cu sigur ta hopi compara cu otro paisnan, segun Iraida Thijzen.
Segun edad ta subi e risiconan ta mas grandi pa bira diabetico. Banda di esaki, sin den famia tin diabetis, e chens ta grandi tambe, cu bo por bira diabetico. Esaki ta hechonan cu no por cambia.
Si tin otro forma tog pa combati diabetico, esta cambia e sistema di come, baha peso y come mas saludable, stop di huma y wak con ta bebe bebida alcholico y wak pa move mas.
Tin dos tipo di diabetis, esta diabetico tipo 1, cu bo por haya na un edad hopi jong, cu ta mas agresivo y diabetis tipo 2, cu tabata ser yama “ouderdomsdiabetis”, nificando cu ta diabetis cu bo ta haya na un edad grandi, Pero esaki no t’asina mas, pasobra awendia mas y mas hende jong ta haya diabetis 2, meramente pa nan malstyle di bida cu nan ta hiba.
Te cu awe no tin cura pa diabetico, pero si por ser controla, cu bon alimentacion pa cuida e nivel di sucu.
Si bo subi di peso, bo presion tambe ta subi y mescos tambe e sucu. Si baha di peso, lo tin un mihor control di sucu y sigur lo mehora bo calidad di bida.


text:
e arms reduction coalition (arc):
concerned desde e obstacles, threats í difficulties esei e grandi amounts di arms den circulation pose na e maintenance di pas í seguridat í na non-governmental organisations í un departments den carrying afó nan work;
concerned desde e disproportionately grandi konta di e world's humano í economic resources ser expended riba arms;
recalling esei koroto 26 di e united nations (un) charter calls pa "the least diversion pa armaments di e world's humano í economic resources";
calls anti e united nations general assembly, na konsentí, í pa henter signatory states di e united nations na ratify, un legally bant instrument:
a) pa reducing e diversion pa armaments di nan state's humano í economic resources desde entre un í cinku percent den year;
b) na funda í argumentá systems esei enable anual independent verification í auditing di nan states compliance;
c) na funda un united nations mechanism na facilitate implementation; dealing ku tal matters ban non-compliance, concessions, reporting í auditing standards, í e publikashon di targets í achievements annually;
d) esei specifies kuantu amounts diverted fo'i armaments ta na ta usa riba deklará í un programmes kon pobresa reduction, sustainable development, konflikto prevention, peaceful resolution di konflikto, protecting e vulnerable, maintaining e environment; í effective í efficient implementation di e legally bant instrument;
e) esei gives yen opportunities na non-governmental organisations í otro non deklará actors na hasi nan contributions den implementation, compliance í allocation di resources;
f) esei requires review í re-commitment desde e states na e legally bant instrument despues un periodo di entre 10 í 25 aña.The Arms Reduction Coalition Resolution - Translations Index
summary: e arms reduction coalition(arc) ta yama pa e united nations (un) na konsentí un legally bant instrument requiring un miembro states na reduce e konta di resources spent riba arms desde entre 1 í 5 percent den aña pa un periodo di 10 na 25 aña.
keywords: arms reduction coalition, arco, arcwiki, arms reduction campaign, koroto 26, un charter, akshon pa un renewal, economic resources, united nations, pas, humano drechi, sustainable development, humano seguridat, arms goberná, weapons di misa destrukshon, pobresa reduction, wdm, cnd, una, caat, disarmament í development, ngo, pas groups, un seguridat council, actun, disarmament, chikitu arms, nuklear weapons, chikitu arms í cende weapons, salw, biological weapons, chemical weapons, weapons di misa destrukshon.


text:
TOPICO PRINCIPAL | MENTIRA CU TA ALEHA HENDE FOR DI DIOS
E Mentira Cu Dios Ta Cruel
LOKE HOPI HENDE TA KERE
“E almanan cu ta muri den estado di pica mortal ta baha na fierno inmediatamente despues di morto y ey nan ta sufri pena di fierno, ‘e candela eterno.’” (Catisashi di Iglesia Catolico) Algun lider religioso ta bisa cu fierno ta un condicion di separacion completo for di Dios.
LOKE BIJBEL TA BISA
“E alma cu peca lo muri.” (Ezekiel 18:4) “E mortonan no sa nada.” (Eclesiastes 9:5) Pues, si e alma ta muri y e mortonan no ta consciente di nada, con un hende por sufri den “candela eterno” of sinti e dolor di ta pa semper separa for di Dios?
Den Bijbel, e palabranan Griego y Hebreo traduci hopi biaha como “fierno” en realidad ta referi na e graf comun di humanidad. Por ehempel, Bijbel ta referi na un profecia tocante Hesus: “Lo bo no laga mi alma den graf [“fierno”, E Testament Nobo].” (Echonan 2:27) Ta bisto cu Hesus no tabata den un luga di tormento of aleha for di Dios, sino den graf.
DICON ESEY MESTER INTERESA BO
Hende cu ta haya cu Dios ta cruel no ta sinti nan atrai na dje. Rocío, cu ta biba na Mexico, a bisa: “For di tempo mi tabata chikito nan a siña mi di un fierno di candela. Mi tabatin asina tanto miedo di Dios cu mi no a kere cu e tin bon cualidad. M’a pensa cu semper e ta rabia y cu e no ta tolera nada.”
Loke Bijbel ta bisa realmente tocante e huicionan di Dios y e condicion di e mortonan a yuda Rocío haya un otro impresion di Dios. El a bisa: “Mi a sinti un alivio—comosifuera un peso grandi a kita for di mi lomba. Mi a cuminsa kere cu Dios kier lo mihor pa nos, cu e stima nos y cu ami tambe por stim’e. E ta manera un tata cu ta tene man di su yiunan y kier lo mihor pa nan.”—Isaias 41:13.
Miedo di fierno di candela a pone hopi hende trata na hiba un bida devoto, pero Dios no kier pa nos sirbie pa motibo di miedo. Hesus mes a bisa: “Bo tin cu stima Jehova bo Dios.” (Marco 12:29, 30) Ademas, ora nos realisa cu Dios no ta inhusto, nos por confia tambe den su huicionan di futuro. Si, mescos cu Eliu, amigo di Job, nos tambe lo por bisa cu tur confianza: “Leu sea di Dios di haci maldad, y di e Todopoderoso di comete inikidad.”—Job 34:10.


text:
Plaza Padu ta un proyecto cu Prome Minister Mike Eman literalmente a hinca su alma y curpa aden. Diasabra e mandatario a keda henter dia presente y activo den transporte di e estatuanan for di tayer di e artista na Turibana, pa nan luga rib’e monumento na Plaza Padu na Oranjestad. Mas cu 12 ora a tuma pa por a keda cla y na tur momento Minister President Eman tabat’ey pa duna un man, coordina esfuersonan y percura cu e trabou ta haci.
Manera a keda anuncia, for di mainta tempran a bay cerca artista Ciro Abath pa realisa e transporte di e estatuanan na un manera masha cuidadoso. E vehiculo di carga a haya asistencia di Cuerpo Policial cu a habri caminda y a yega safe na Playa. Pa medio di un grua y cu ayudo di varios persona, a lanta e piesanan cu precaucion pa pone nan rib’e plaza. For di eynan a cuminsa cu e trabou di instalacion.
Loke inicialmente a pensa di ta bay tuma djis un par di ora, a comberti den un hazaña cu a transcuri durante henter mainta, atardi y comienso di diasabra anochi. E motibo ta hustamente e atencion cu a pone na tur detaye, for di con ta cubri e estatuanan y con ta pone nan rib’e truck, te na con nan ta wordo baha bek y instala na e posicion final.
Plaza Padu tin un importancia sumamente grandi no solamente pa dedica e honor aki na Padu Lampe pa tur loke e ta nifica pa Aruba, pero tambe naturalmente pasobra e inauguracion di e plaza ta e coronacion di renobacion di centro di ciudad y di e restauracion di centro di gobernacion.
Prome Minister Mike Eman ta gradici tur esnan cu a forma parti di e esfuersonan di diasabra ultimo. E ta hopi orguyoso di e aporte cu cada persona a pone pa logra haci e trabou.
Ciro Abath y su ekipo, pero tambe tur esnan di su Ministerio cu a duna un man, na Cuerpo Policial y tambe Departamento di Obranan Publico (DOW). E mandatario a expresa e sentimento aki personalmente na cada un den oranan di anochi ora cu a keda cla.
Mientras tanto e trabounan ta continua den preparacion pa e ceremonia grandi di inauguracion cu tin programa pa diabierna awo 17 di maart. For di 6’or di atardi e ceremonia ta cuminsa y ta consisti di diferente aspecto manera presentacion di nos artistanan local, presencia di e propio Padu Lampe y e gran develo di e estatuanan di su persona hunto cu co compositornan di nos himno nacional, Rufo Wever y Lio Booi.


text:
Como fundamento di bon gobernacion
ORANJESTAD (AAN): POR E Forsa Nobo a mustra na diferente ocasion di ta innovador. Un lista forma cu personanan cu experiencia amplio den politica y alabes pa mas cu 80% candidato e lista ta consisti di personanan nobo den politica. Personanan experiencia den diferente ramo y cu vision pa sirbi pueblo di Aruba. Pa pueblo por haya un bista di locual ta e contenido di e plan di gobernacion di POR ‘Vision 17-21 Hunto Nos Por’, ta continua cu e serie di articulonan enofcando riba e contenido.
Educacion
Nos di POR ta para pa un educacion gratuito, di calidad y oportunidadnan igual pa tur alumno, mehora e prestacion y motivacion di nos maestronan, introduci e sistema di “assesment testing”, modernisa e curriculum y expande orario escolar. Sinembargo mester revisa e berdadero necesidadnan infrastructural y soluciona e problema di drop-outs. Mester mehora e conexion entre enseñansa profesional y mercado laboral y crea oportunidadnan igual. Reforsa departamento di enseñansa, introduci “medezeggenshapsraden”, fortifica structura di cuido y mehora enseñansa special y riba nivel superior mester incentiva universidadnan pa establece nan mes na Aruba.
Economia
Nos economia ta stagna, nos meta ta pa mehora clima di inversion na Aruba y stimula un economia basa riba solucionnan innovador. Un economia competitivo y diversifica cu realmente ta contribui na e calidad di bida di tur ciudadano, e revolucion economico ta e centro di nos propuesta! Tambe pa logra un turismo di calidad, un desaroyo regional di San Nicolas, un flexibilisacion di e sistema di pensioen y cu tur esakinan fortalece e posicion di e consumidor.
Pa loke ta labor; aumenta salario minimo pa compensa un eventual efecto inflacionario di e reforma fiscal.
Finansas publico
Nos ta busca reduccion di nos debe nacional. Mester reduci structuralmente gasto di gobierno, aumenta entrada di gobierno a traves di un reforma fiscal y urgentemente mehora e control financiero y transparencia cu mester bay cu ne. Meta ta, pa sanea finansas publico.
Integridad, transparencia y bon gobernacion
Como fundamento di bon gobernacion por ta propone accionnan concreto pa logra un nivel halto den calidad di gobernacion. Nos lo actualisa y implementa rapport calidad, nos lo introduci e ley di financiamento di partidonan politico. Lo reforsa ARA y CAD. lo de-politisa maneho di personal di gobierno y reforsa e procedimentonan di e destahonan publico mientras cu lo institui oficina di integridad, promocionando asina e cambio di cultura politico.
Cultura
Cultura ta un parti importante di e fundeshi di un sociedad y como tal e merece tur e atencion. POR lo implementa educacion social, lo rescata informacion cultural y lo salvaguardia nos herencia tangibel y intangibel. Nos lo crea mas fondo pa stimula sector cultural, lo percura pa e sector aki ta parti di e revolucion economico y lo promove cultura como parti integral di nos producto turistico.
Sector primario
Un parti integral di nos comunidad Arubiano ta nos sector primario y POR ta para pa un mehoracion di e posicion di e piscado, cunukero y criado di bestia por medio di stimula sector primario sostenibel, mehora maneho di tereno destina pa agricultura y intensifica programa di construccion y renovacion di pier. Tambe lo reforsa Santa Rosa, lo implementa ley di incentivo fiscal pa sector primario, lo regula piscamento cu harpoen, lo soluciona e problema di awa pa agricultura y lo introduci agricultura na scolnan
Transporte
Pa loke ta transporte, POR su meta ta pa mehora conexion y transporte aereo, maritimo y terestre. E forma cu nos lo logra e obhetivo aki ta pa medio di actualisa leynan di aviacion, reforsa departamento di aviacion civil y sostene e plan di inversion di aeropuerto y servicio di trafico aereo. Primoridial ta mehora e conexion entre Aruba, Corsou y Boneiro y sondea e posibilidad pa bin cu un aerolinea nacional. POR den e proximo gobernacion ta bay implementa e rapport “maritieme toekomst” van aruba y lo sigui amplia turismo crucero.
Cu e articulonan aki at spera di informa esnan cu pa un of otro motibo ainda no tabatin acceso di POR su plan di gobernacion. Esaki ta disponibel riba Facebook di POR E Forsa Nobo y ta completamente gratis. Por habrie riba cellular, tablet of computer.


text:
Resumen di casonan den Corte di Prome Instancia riba 6 di...
Aki ta sigui un resumen di e casonan den Corte di Prome Instancia pa dia 6 di October 2016. Pa 8'or y 15 di mainta,...
Corte superior lo bay trata e accidente fatal na rotonde spiral...
Dialuna 17 October Hof lo ta na Aruba den Corte superior unda lo bay trata un caso caminda 21 Maart 2014 pa 7:30 mainta...
Hues a sentencia dos hoben 12 y 15 luna di prizon...
Siman atras den Corte den Promer Instancia a dicta sentencia den e caso penal contra e hobennan E.L. di 17 aña y M.G. di...
Resumen di casonan den Corte di Prome Instancia riba dia 23...
Aki ta sigui casonan den Corte di Prome Instancia riba dia 23 di September 2016. Pa 8'or y 15 di mainta, e sospechosonan EAJL y...
Resumen di casonan den Corte di Prome instancia pa dia 16...
Aki ta sigui un resumen di e casonan den Corte di Prome Instancia pa dia 16 di September 2016. Pa 8'or y 15 di mainta,...
Fiscal a pidi 18 aña di prizon pa Yellow
Diabierna 9 September 2016 den Corte di prome instancia a tuma luga e caso di tiramento cu morto pafo di Molen, unda e sospechoso...
Resumen di casonan den Corte di Prome Instancia pa dia 9...
Aki ta sigui un resumen di casonan den Corte di Prome Instancia pa dia 9 di September 2016. Pa 8'or y 15 di mainta, e...
Resumen di casonan den Corte di Prome Instancia riba dia 6...
Aki ta sigui un resumen di e casonan den Corte di Prome Instancia pa dia 6 di October 2016. Pa 8'or y 15, e sospechosonan...
Venezolano condena na 4 aña di prizon pa atraco arma riba...
E homber Venezolano G.B.B., su consenshi a remorde den corte. Despues di cada rato ta para riba cu e no a haci e atraco...
Resumen di casonan den Corte di Prome Instancia riba dia 1...
Aki ta sigui un resumen di e casonan den Corte di Prome Instancia riba dia 1 di September 2016. Pa 8'or y 15 di mainta,...
Resumen di casonan den Corte di Prome Instancia riba dia 26...
Aki ta sigui un resumen di casonan den Corte di Prome Instancia riba dia 26 Augustus 2016. Pa 8'or y 15 di mainta, e sospechoso...
Resumen di casonan den Corte di Prome Instancia riba 25 di...
Aki ta sigui un resumen di casonan den Corte di Prome Instancia pa dia 25 di Augustus 2016. Pa 8'or y mey di mainta, e...


text:
Fin di e siman aki e estado di Florida lo ta menasá pa Irma, tantu na e Keys komo sur di e península. Segun e Sentro di Orkan merikano “E menasa di impakto dirèkt di orkan na Florida ta pa e fin di siman aki i lo sigui oumentá otro siman, ounke ku e lo por baha na kategoria 4”.
Sektornan amplio di e kondadonan di Miami-Dade i Broward, sur di Florida, a haña orden di evakuashon obligatorio. Esnan spesialmente afektá ta e zonanan abou i na kosta i islanan manera Miami Beach i Key Biscayne entre otro. E Departament di Imigrashon a indiká ku e lo no realisá redada en buska di imigrantenan ilegal den e zonanan ku potenshalmente lo ta afektá pa Irma.
Pániko entre habitantenan di Florida
Segun orkan Irma ta yegando Florida, habitantenan di e estado ta yen di miedu pa e efekto desastroso ku e tormenta lo por tin, i nan preokupashon ta oumentá pa falta di material, kuminda, awa i kombustibel den e tiendanan.
Gruponan lokal i munisipalidatnan ta reprogramando, kanselando evento i sera lugá promé ku yegada di e orkan poderoso.
A sera skol, ofisinanan di gobierno i parkenan for di ayera te otro aviso. Igualmente kortenan di hustisia estatal ku tambe ta será.
Universidat Internashonal di Florida i Universidat di Miami a kanselá nan klasnan meskos ku e Universidat Sint Thomas. E Universidat di Miami a pidi su studiantenan pa trata na evakuá for di sur di Florida mas lihé posibel.
Ademas a kanselá tur partido i práktikanan di deporte, meskos ku eventonan den aire liber i a sera tur parke, museo i aeropuerto.
Outoridatnan a ordená e evakuashon di e zonanan di kosta di Miami i for di ayera alrededor di 100.000 habitante mester bandoná nan kas.
No tin yudansa pa esnan ku nó evakuá The Keys
Hefe di polis di Key West, Donnie Lee, a publiká e siguiente atvertensha pa e habitantenan:
-Ta importante pa henter e poblashon di The Keys sali bai entre djaweps i djabièrne.
-El a ekspresá preokupashon: hopi hende a bai pero ainda falta.
-Tur hospital a sera ayera na e Keys i esun di Key West lo sera awe.
-Lo no tin helikòpter pa trasladá e heridonan.
“Nos no por forsa nan, nos ke pa nan bai, lo no tin servisio médiko, pagadónan di kandela ni polis. Tin servisio di konvoi (hendenan sin kas mester bai ku nan) pa akudí na e refugionan di Florida International University na Miami”, el a agregá.


text:
YMCA Aruba ta anuncia su e inicio di su un programa nobo dirigi na mucha y hoben, esta “Kids & Youth in the kitchen”. E programa akinan ta encera diferente les di cushinamento pa mucha y hoben di un edad di 4 pa 15 aña.
E proyecto di “Kids & Youth in the Kitchen” ta forma parti di e famoso Programa Educativo y Progresivo di YMCA Aruba, miho conoci como e programa di P.E.P.
Pa solamente Afl. 50,= pa les, e mucha of hoben ta siña diferente kooktechnieken y ta siña cushina diferente sorto di cuminda. E prijs ta inclui e costo nan pa ingrediente.
Pa e periodo venidero, YMCA Aruba ta ofrece 4 diferente les, esaki ta encera un les cu topico “Breakfast” cu ta wordo ofreci riba dia 7 di october 2017. E segundo les cu e tema “Lunch” ta wordo ofreci riba 14 di october 2017.
“Dinner” ta tuma luga ariba diasabra dia 21 di october 2017, y e ultimo les pa e periodo aki ta tuma luga riba 28 di october 2017 cu tema “Snacks”. Cada curso ta tuma luga na YMCA Dakota di 9’or di mainta pa 12’or di merdia. Tur cursista ta ricibi un certificado na final di e curso.
E periodo di inscripcion ta habri. YMCA ta pidi tur interesado pa pasa inscribi nan yiu mas pronto cu ta posibel p’asina nan ta sigura di un luga den e curso.
Inscripcion por tuma luga na YMCA Dakota, situa na Calabasstraat 1. Interesadonan cu ta desea mas informacion por tuma contacto libremente cu e staf di YMCA na e number di telefon 5823072.


text:
Desde introduccion di e ley nobo, dia 1 di januari 2017, cu ta prohibi uzo di saconan di plastic, AHATA a crea un campaña di conscientisacion unda ta subi caya pa parti tasnan re uzabel na diferente supermercado rond di nos isla. Siman pasa e team di AHATA a bishita supermercadonan
Day: February 12, 2017
Di acuerdo cu Rene Herde’ di AVP: No mester cambia nos estilo di bida mester defende nos estilo di biba
Chauffeur cansa ta baha caminda y dal contra cura di Stern GM
Mitsubishi Montero ta bolter na caminda di Sasaki
Cas Princesa Aruba a logra titulonan y corona den e Festival Americano de la Belleza 2017
For di Lima, Peru a yega e grato noticia cu e dos representantenan di Aruba a logra conkista titulonan importante. Pa un siman, Jayleen Croes y Anais Gomes a competi den e grupo di paisnan Latino Americano den e Festival Americano de la Belleza 2017! Pa Aruba, Jayleen Croes a logra e titulonan di Miss
Anochi di informacion pa studiantenan interesa pa studia na Niagara College Canada na Biblioteca Nacional
Diahuebs dia 16 di februari proximo Ministerio di Enseñansa conhuntamente cu representante di Niagara College lo tene un anochi di informacion pa tur studiante cu tin e interes pa studia na Niagara College na Ontario, Canada. E anochi di informacion lo tuma luga na Biblioteca Nacional na Oranjestad y lo cuminsa
Mireille Sint Jago di MEP: Michelle Hooyboer-Winklaar ta gasta mas y mas na casonan den corte contra maestronan
“Michelle Hooyboer-Winklaar mester ta contra maestronan di Aruba. Nunca prome Aruba a conoce un Minister di Enseñansa cu tanto casonan den corte contra maestronan y contra directivanan di scol. Nos tur ta corda ainda e caso contra juffrouw Suki, e caso contra managernan di EPI, e casonan contra SMOA, e
MEP a homenagea mas baluarte
Lider di MEP, Evelyn Wever-Croes hunto cu candidatonan di partido diahuebs ultimo a sigi cu duna homenage na baluartenan y lidernan di bario di MEP. Esaki a tuma lugar diahuebs dia 9 di februari, e fecha di 46 aniversario di fundacion di partido MEP. Durante un anochi ameno na Piedra Plat Entertainment
Yvette Geerman di Departamento di Salud Publico ta adverti: Ta controla pisa riba cumplimento cu reglanan di higiena, specialmente durante temporada di Carnaval
Durante temporada di Carnaval ta realisa diferente control specialmente na eventonan grandi unda ta bende of prepara cuminda. Departamento di Salud Publico (DVG) ta basta activo den e temporada aki y nan Seccion “Dienst Warenkeuring en Hygiene” tabata presente durante e Caiso & Soca Monarch. Yvette Geerman
Ultimo desaroyo politico na Corsou: Gabinete Koeiman a cay y grupo Schotte lo remplasé
WILLEMSTAD - Cuat’or ayera tardi e noticia a drenta cu e dos Parlamentarionan di Pueblo Soberano, Mac Cijntje y Sherwin Leonora a distanciá nan mes for di Gabinete Koeiman y a retirá nan respaldo ne Gobierno encabesá pa Hensley Koeiman. Te cu diabierne tabatin reunion entre tur e lidernan politico di e


text:
Dialuna mainta tempran un persona ta yega warda di Santa Cruz y informa cu el a mira un persona sospechoso ta cana direccion di Cacique Macuarima.
E homber aki ta bisti cu un camisa cora, petchi preto, y ta parce cu e tabatin algo bou di su flanel cu ta parce un arma di candela. E persona bisa mesun momento cu e no ta completamente sigur, pero si cu el a mira algo sospechoso bou di e flanel.
A manda patruye di Santa Cruz na altura di e scol Cacique Macuarima peor no a topa cu e homber. Nan a core den bisindarionan di Urataka, Macuarima y Jan Flemming en busca di e persona sospechoso pero no a topa cune.


text:
ORANJESTAD - Mi sa uza e palabra "Fairshare" hopi den contexto di San Nicolas y e resto di Aruba cu desaroyo economico y GDP per capita growth. Mi ponencia politico ta pa San Nicolas haya un mihor participacion economico den nos democracia Arubano.
Un economia productivo den balans cu e bienestar general di nos tur.
Oranjestad - Desde cu Aruba a haya su Status Aparte na 1986, nos pais a desaroya masha lihe. Nos economia a progresa cu pasonan hopi grandi. Sinembargo, hunto cu e desaroyo economico aki, cambionan social grandi tambe a tuma lugar den nos comunidad.
Candidato Nobo: Sue Ann Ras
Sta Cruz – Diamars 11 juli, na cas di su mayornan, Sue Ann Ras a wordo lansa riba e lista prestigioso di Movimiento Electoral di Pueblo.
Campaña di mentira ta sigui keto bay!
Oranjestad - Habitantenan di casnan social engaña cu ta AVP a percura pa nan a haya dak riba nan cabez. Durante e campaña pa eleccion 2017 constantemente por a tende for di boca di varios di e habitantenan di e casnan social cu nan ta eternamente agradecido na Mike Eman
Nos muchanan ta e fundeshi di nos pais!
ORANJESTAD - Durante e debate cu a tuma lugar siman pasa organisa pa e 'Millennials' un tema hopi importante a wordo trata, enseñansa. Lidernan di partido mester a contesta e pregunta kiko lo hasi pa enseñansa.
Economia y bo bienestar? Haya sa con abo tambe por beneficia di esaki!
Oranjestad - Den e ultimo 100 aña, Aruba su economia a conoce desaroyonan grandi, destacando su mes for di otro paisnan den Caribe. Riba un isla chikito, logronan grandi a tuma lugar for di habri un di e refinerianan mas grandi na mundo te cu lanta un industria turistico cu te dia di awe ta un gran ehempel riba nivel internacional.
Con ta posibel cu Rene Herde den su ignorancia no ta mira tur e proyectonan ehecuta durante 2002-2009?
Oranjestad - Despues cu MEP a denuncia e forma con Gabinete Eman a derocha 3 biyon florin extra cu nan a haya na entrada durante e ultimo 7 añanan y cu te ainda nan no por responsabilisa nan mes pa cu e suma biyonario aki,


text:
For di e alfabetisashon digital n’e blògsfera
E sistema bieu di filter informativo di e sistema mediátiko desentralisa ta bira inkapas pa kontené/kibra e fluho di informashon kontrario na e poder una bes ku e blogsfera, e promé medio di komunikashon distribuido, ta alkansá un sierto desaroyo sosial
E Alfabetisashon digital ta un proseso di empoderashon personal den kual un persona òf komunidat ta arma su mes den kuadro di e poder di e retnan i e piramit di kompromiso. Subiendo na nivel mas altu di e piramit di kompromiso, e delaster fase den e proseso aki, hende i komunidatnan por kuminsá interaktua tumando palabra – ku un blog – i asina partisipá den formashon di e kontenidonan di e agènda públiko i den algun kasonan konstruí su mes agènda.
Oligarkisashon di e agènda públiko i feudalisashon di e demokrasia
Prome ku e yegada di e blògsfera so gruponan mediátiko grandi i algun institushon polítiko grandi manera e partidonan polítiko i sindikatonan por a partisipá den formashon di kontenidonan di e agènda públiko (proseso konosí komo agenda-setting). Jürgen Habermas a denunsiá kon e fushon entre gruponan multimedia grandi i e élite relativamente stabil di e partidonan polítiko grandi, tabata blòkiá e akseso na e definishon di e agènda públiko, kedando e esfera públiko bashí i asina feudalisando e estado i institushonnan públiko.
E aparishon di e blogsfera
E aparishon i desaroyo di e blògsfera ta kambiando e panorama aki drástikamente . E siberturbanan di Filipina den 2002 of Spaña den 2004 a sosodé presisamente den rebeldia kontra un diskurso mediátiko ku e partisipantenan tabata konsiderá un manipulashon di e poder polítiko. I mas resientemente den Tunesia, Algeria, Egipto i asta Jordania, e blògsfera tabata hunga su ròl den un sentido amplio komo herment di deliberashon di fondo promé ku e mobilisashonnan, .
Mester tene kuenta ku e desaroyo aki no a tuma lugá di un forma homogeneo den tur komunidat òf espasionan geográfiko pero e fenómeno di e siberturbanan ta mustra kon e sistema bieu di filter informativo di e sistema mediátiko desentralisa ta bira inkapas pa kontené/kibra e fluho di informashon kontrario na e poder una bes ku e blogsfera, e promé medio di komunikashon distribuido, ta alkansá un sierto desaroyo sosial.


text:
Diadomingo den oranan di atardi, un accidente a sosode na Juwana Morto, caminda un auto a perde control y bolter cay den cura di cas. Na prome instante tabata mustra manera un accidente serio, mirando con e auto a keda cu tur su cuater tirenan den laira. A pidi asistencia di
Day: April 24, 2017
Di acuerdo cu UPP, “Mayoria Absoluto” no t’e formula di gobernacion cu pueblo ta warda riba dje
Tri-atleta Renze Postma ta cla pa e competencia CAMTRI Triathlon America Cup na Salinas, Ecuador
A.T.A. a haci entrega di rapport anual pa aña 2016 durante bishita di Minister di Turismo
Bureau Innovatie ta organisa ‘Hackathon Oranjestad 2017’
Prome Minister Mike Eman ta reconoce deportista y ciudadano ehemplar Ale Aparicio
Escritor Clyde R. Harms lo presenta su buki ‘Un Arubiano na Libia’ na libreria De Wit & Van Dorp Dakota, diasabra 29 di april awor
Avianca a aumenta su buelonan di 7 pa 11 buelo pa siman
Minister y candidato di partido AVP, dr. Alex Schwengle a celebra su fecha natal tur cu tin
Diadomingo atardi y anochi un biaha mas simpatizantenan di Partido di Pueblo Arubano AVP a sa di yega e caya dilanti di residencia di mayornan di dokter Alex Schwengle na Savaneta. Famia, amigo y simpatizantenan di Minister di Salud Publico a bin hunto pa celebra su cumpleaños. Lider di partido Mike
Graduacion di Richenel Bello na Universidad di Aruba
A gradua awe na Universidad di Aruba di e Facultad di Ley sr. Richenel Leon Bello. El a gradua defendiendo su tesis titula: Strafrechtelijke opvang verslaafden, onder curatele stelling en ISD op Aruba. Miembronan di e comision di examen tabata: mr.R.S.T. Gaarthuis, mr. dr. R.A. Bonnevalle-Kok y prof. dr. E.F. Stamhuis.


text:
E grupo musical CLJX ta un di e diferente gruponan musical cu lo presenta durante e Caribbean Sea Jazz Festival. CLJX (Caribbean Latin Jazz Xpress) a wordo forma na juli 2016 dor di Rodney O. van der Biezen.
Rodney ta un pianista Arubano cu ta toca Latin Jazz cu pasion. El a biba pa hopi aña cu e soño di crea su mesun grupo di Latin Jazz.
E grupo aki a presenta su composicionnan original y tambe cancionnan clasico di autornan Arubiano aregla den un estilo di Latin Jazz.
Rodney van der Biezen a cuminsa compone y drecha tur e cancionnan y despues di esey e grabacionnan a cuminsa na HR Studio di sr. Hershel Rosario na Corsou. Eynan nan a graba tur e sesionnan di ritmo (cu conga, timbal, drum y tur e otro instrumentonan Africano manera bata’s y shekere).
E areglo di drums a wordo toca dor di un di Corsou su mihor drumernan esta sr. Marlon Conradus y tur e otro areglo di percusion a wordo toca dor di sr. Ernie Gregorius, un otro gran percusionista specialisa den ritmo Afro-Cubano.
Despues di e grabacionnan di ritmo, Rodney a bin bek Aruba pa caba di graba e otro instrumentonan na IQ Music Lab di sr. Ivan Quandus, un di e mihor tocadonan di baho na Aruba.
Despues di tur e grabacionnan, mezcla e cancionnan na Mike Recording Studio di sr. Michael Odor. E nomber Caribbean Latin Jazz Xpress ta forma dor di dos concepto, e prome t’e mescla di musiconan di Aruba, Corsou, Cuba y Venezuela, y e otro concepto ta pa honra Aruba su unico programa di Radio di Jazz, cu ta wordo pasa na Magic 96.5 FM dor di sr. Tendo Boekhoudt y sr. Giovanni Muller.
E banda ta consisti di diferente musico di Caribe, for di Aruba, Pianista y Director Rodney van der Biezen, Baho y Co-Director Ivan Quandus.
For di Corsou, e drummer Marlon Conradus, riba timbal y percusion Ernie Gregorius, y riba conga Marcus Istatia. Y for di Venezuela trompetista Dennys Zavala y riba trombone Jose Daniel. Y for di Cuba e saxofonista tenor Lazaro Barrizonte.
Probecha e oportunidad aki pa presencia e spectacular concierto di CLJX cu lo presenta diasabra 16 di september durante e Caribbean Sea Jazz Festival na Renaissance Festival Plaza. Pasa busca bo ticket na prijs di benta adelanta na Superfood, Casibari Music Café, Citgo O’stad, Citgo Essoville, Citgo Noord, Plaza Bookshop, Red Sails Sports, The Market at Alhambra, De Palm Tours Desks y Caribbeanseajazz.com.


text:
Recientemente, dia 17 di maart, 2017, un bunita tableau a ser desvela riba Plaza Padu y aki tambe e escultura di Rufo Wever (1917-1977), compositor y musico Arubano y e compositor y poeta Hubert (Lio) Booi) tabata parti di dj’e.
E tres compositornan a traha cu otro na varios ocasion. Ademas cu e tres compositornan rib’e tableau ta conecta como co-autornan di e Himno di Aruba “Aruba Dushi Tera”, tambe nan a coopera den varios otro composicionnan y proyectonan conoci.
Asina ta cu den añanan 50, Padu Lampe y Rufo Wever ta tin un compania di graba disco “Padu records”, cu tabata situa na Wilhelminastraat 33 (cas di Rufo) unda a graba un sin fin di composicionnan, cual a ser documenta den un buki.
Tambe Rufo y Padu tur dos na cierto momentonan a haya les di e conocido maestra di musica di Corsou, Shon Shishi Rodriguez Timmer.
E inmortal calypso “Carnaval” di aña 1954 cu a bira famoso cu e cantante Edwin Zichem, tambe ta di Rufo Wever cu Padu Lampe.
E tres compositornan a colabora tambe cu e tumba “Chanita” cu musica di Rufo Wever y Padu Lampe y cu letra di Hubert Booi. Otro composicion conoci unda e tres compositornan, Wever, Lampe y Booi a colabora ta e composicion “Fiesta den Cura”.
Tambe Rufo Wever a documenta varios composicion di Padu Lampe y tambe un composicion di Padu su tata “Metralla”, tur cual ta disponibel pa maestronan y studiantenan di musica.


text:
Prome cu bo usa bo sub-conciencia, bo mester conoce su principionan, su leynan.
E leynan mas importante ta esakinan:
Cada imagen visual concreto cu tin tur nos atencion, tin e tendencia di realisa su mes.
Si e boluntad y e creencia ta contradeci otro, semper y sin excepcion boluntad ta perde. Si bo ta malo y bo ta kere (creencia) cu bo no ta bira bon, bo lo no cura ni maske con hopi bo lo kier (boluntad) esey. Hopi hende ta pone tur nan boluntad pa yega un meta, pero no ta logra. Otronan ta usa nan imaginacion y si ta logra. Un condicion primordial pa logra ta pa no carga pensamento y imagennan cu ta contradeci e meta.
Cada intento cu bo hasi pa logra algo, sin usa bo imaginacion bibo ta casi destina pa fracasa.
Bo mente tin dos parti, e parti conciente (10%) y sub-conciente (90%). Abo ta e hardinero. Tur dia nos cada un ta plantando simianan di pensamento den nos sub-conciencia cu ta forma nos realidad di cada dia. Loke bo sembra bo lo cosecha den bo bida y bo alrededor. Pesey corda semper ‘Sembra bon, pa bo cosecha ta abundante’. Esaki ta cuminsa cu un accion simpel, pero super importante, esta ‘cuida bo pensamentonan’. Pasobra loke bo pensa, bo ta atrae den bo bida. Asina tin hopi hende cu ora bo puntra nan ‘con ta bay cu e bida?’, nan ta contesta ‘luchando’. Y aunke hopi biaha nan no realmente kier men esaki y nan no ta realisa cu e mensahe cu nan ta mandando pa nan sub-conciencia ta ‘bida ta un lucha’. E sub-conciencia na su turno lo crea e circumstancianan perfecto pa bo bida bira un lucha.
Importante ta pues pa bo controla bo mente sub-conciente. Una bes cu bo logra esaki, bo por cuminsa traha pa asina hasi bo deseonan di curason realidad. Un otro cos importante pa bo sa ta cu ‘e mundo paden ta crea e mundo pafor’. Bo pensamento y bo deseonan genuino di bo curason ta bo poder creativo.
Bo mente sub-conciente semper ta obedece bo mente conciente. Bo mente conciente ta duna orden na e subconciencia y esaki ta realisa e orden cu e ricibi. Bo mente sub-conciente no ta cuestiona loke e mente conciente ta bis’e. E no ta husga. Un ehempel di esaki cu mayoria hende conoce ta esun di un show di hypnosis unda hendenan ta saborea un lamunchi zuur, paso e hypnotisador ta bisa nan cu e ta dushi.
Pa duna un otro ehempel: Si bo ta custumbra di bisa cu bo no por permiti bo mes pa cumpra algo, bo mente sub-conciente ta obedece y ta crea e circumstancianan perfecto pa bo no por cumpr’e.
Tin ehercicionan cu nos por hasi pa train nos mes pa pensa mas positivo na un forma mas conciente:
Hasi un esfuerso pa corda kico bo tabata pensa e delaster 15 minuut cu a pasa. Pensa pa bo mes con hopi cos negativo of positivo bo a pensa. Cada biaha cu bo hasi e ehercicio aki, purba hasi bo custumber pa elimina cada pensamento negativo cu drenta bo mente.
Na final di dia hasi un recorido di e pensamentonan cu a pasa hopi bes den bo mente. Esakinan ta loke ta domina bo bida. Nan ta determina bo patroonchi di pensamento. Bo ta pensa hopi riba malesa of problema of scarsedad? Realisa cu bo ta atraendo nan den bo bida….
Unifica bo mes cu e bon cosnan cu bo lo kier pa ta den bo bida. Mira bo mes ta parti di e cosnan aki y ripiti e pensamento aki cada bes pa bo mes…
Dicidi awor, tuma e decision pa hasi bo bida mucho mas dushi, grandi y noble. Den bo mente sub-conciente tin un sabiduria y poder inmensamente grandi pa desaroya y trese na expresion.
E clave ta ‘tuma decision, scucha e hintnan, e mensahenan cu bo ta haya y confia bida…
Saca for di ‘The power of your sub conscious mind’ di Dr. Joseph Murphy.


text: Download masha y el oso un dos tres navidad Full Hd Video Song, Movie, Natok, Trailer, Download masha y el oso un dos tres navidad Full Mp4 Video Song, Movie, Natok, Trailer, Download masha y el oso un dos tres navidad Full Mp3 Song, Download masha y el oso un dos tres navidad Full 3gp Video Song, Movie, Natok, , Trailer, Download masha y el oso un dos tres navidad Movie All Song HD MP4, 3GP, Mp3, Download masha y el oso un dos tres navidad Full Mp3 64 Kbps, 128kbps, 192kbos, 320kbps, Download masha y el oso un dos tres navidad Album All Video Song And Mp3


text:
Imita e Lealtad di e Sirbidornan di Jehova
“Kico Jehova ta pidi di bo? Solamente practica husticia, stima lealtad y cana cu modestia cu bo Dios!”—MIK. 6:8, NW.
CANTICA: 63, 43
1, 2. Con David a mustra cu e tabata leal na Dios? (Wak e prome plachi.)
REY Saul y su 3.000 soldaatnan tabata busca David pa mata den e desierto di Juda. Pero un anochi, ora nan tur tabata morto na soño, David y Abisai a logra pasa meymey di e soldaatnan y a haya Saul. Abisai a fluister den David su horea: “Laga mi peg’e den tera cu e lansa, den un hinca; y lo mi no tin mester di hacie pa di dos biaha.” Pero loke David a haci despues por parce straño, el a bisa Abisai: “No mat’e, pasobra ken por saca su man contra SEÑOR su ungi y keda sin culpa? ... SEÑOR warda mi di saca mi man contra SEÑOR su ungi.”—1 Sam. 26:8-12.
2 David a compronde kico e mester a haci p’e keda leal na Jehova. E tabata sa cu e mester a respeta Saul, y e no tabatin niun intencion pa hacie daño. Pakico no? Pasobra Saul tabata e Rey ungi di Israel. Awe, mescos cu den pasado, Jehova kier pa su sirbidornan ta leal na dje y mustra respet na hende cu el a duna autoridad.—Lesa Mikeas 6:8. *
3. Con Abisai a demostra lealtad na David?
3 Abisai tabatin respet pa David. Por ehempel, despues cu David a bira rey, el a comete adulterio cu Betsabe y a purba di tapa e pica grave aki. El a pidi Joab pa percura pa Urias, esposo di Betsabe, muri den bataya. (2 Sam. 11:2-4, 14, 15; 1 Cro. 2:16) Como cu Joab tabata Abisai su ruman homber, probablemente e lo a tende loke cu David a haci. Pero toch el a sigui respeta David pasobra David tabata e Rey ungi di Dios. Ademas, nunca Abisai no a uza su poder como comandante militar pa haci su mes rey. En bes di esey, el a sirbi David y a defend’e contra su enemigonan.—2 Sam. 10:10; 20:6; 21:15-17.
4. (a) Dicon nos por bisa cu David tabata leal na Dios? (b) Kico nos lo trata den e articulo aki?
4 E echo cu David a nenga di mata Rey Saul a demostra cu e tabata un sirbidor leal di Jehova. Tempo cu David tabata jong, el a enfrenta e gigante Goliat, kende a tribi di “reta e ehercitonan di e Dios bibo.” (1 Sam. 17:23, 26, 48-51) Despues cu David a bira rey y a comete adulterio y asesinato, el a acepta disciplina for di profeta Natan y a arepenti. (2 Sam. 12:1-5, 13) Durante su biehes, el a sigui demostra lealtad na Dios. Por ehempel, el a haci contribucionnan generoso pa e construccion di e tempel di Jehova. (1 Cro. 29:1-5) Ta berdad cu el a comete erornan grave, pero semper el a keda leal na Jehova. (Sal. 51:4, 10; 86:2) Den e articulo aki nos lo analisa e ehempel di David y otro hende cu tabata biba den su tempo. Nos lo siña lesnan valioso cu lo yuda nos keda leal na Jehova prome cu na cualkier otro persona. Y nos lo papia tambe riba algun cualidad cu lo yuda nos keda leal na Jehova.
ABO LO KEDA LEAL NA JEHOVA?
5. Ki les nos ta siña for di e eror cu Abisai a comete?
5 Ora Abisai kier a mata Rey Saul den e campamento, su intencion tabata pa mustra lealtad na David. Pero David a par’e, pasobra el a realisa cu ta robes pa haci daño na e ungi di Jehova. (1 Sam. 26:8-11) Esey ta siña nos un les importante: Ora nos mester dicidi na ken nos lo keda leal, ta importante pa nos laga principio di Bijbel guia nos.
6. Aunke ta normal cu nos kier keda leal na nos famia y amigonan, dicon nos tin cu tene cuidou?
6 Ta masha normal cu nos kier keda leal na nos famia y amigonan. Pero como cu nos ta imperfecto, nos curason por traiciona nos. (Jer. 17:9) Si un hende cu nos ta stima a haci algo malo of a bandona e berdad, nos mester corda cu ta mas importante pa nos keda leal na Jehova prome cu na cualkier otro persona.—Lesa Mateo 22:37.
7. Con un ruman muher a logra keda leal na Jehova den un situacion dificil?
7 Si un famia di bo ser expulsa for di e congregacion, bo por mustra Jehova cu bo ta leal na Dje. Por ehempel, un ruman muher cu yama Anne [1] a haya un yamada for di su mama cu tabata expulsa. El a bisa Anne cu e ta sintie hopi tristo pasobra su famia no kier papia cu ne. Pesey el a puntra Anne si e por a bishit’e. Anne a sintie hopi malo y a priminti su mama cu e lo contest’e via di un carta. Prome cu Anne a skirbi e carta, el a medita riba algun principio di Bijbel. (1 Cor. 5:11; 2 Juan 9-11) Den e carta, el a splica su mama na un manera bondadoso cu ta e mes ta esun cu a bira lomba pa su famia ora el a peca y no kier a arepenti. Anne a bis’e tambe cu e unico manera cu e por sintie feliz atrobe ta door di bolbe cerca Jehova.—Sant. 4:8.
8. Ki cualidadnan por yuda nos keda leal na Jehova?
8 E sirbidornan leal di Jehova den tempo di David a demostra humildad, bondad y curashi. Ban wak con e tres cualidadnan aki por yuda nos keda leal na Jehova.
NOS MESTER TA HUMILDE
9. Dicon Abner a purba di mata David?
9 Probablemente Jonatan, yiu di Saul, y Abner, comandante di e ehercito di Israel, a wak ora cu David a trece e cabes di Goliat pa Rey Saul. Jonatan a bira amigo di David y a keda leal na dje. (1 Sam. 17:57–18:3) Pero Abner si no a keda leal na David. En realidad, mas despues el a hasta apoya Saul, kende kier a mata David. (Sal. 54:3; 1 Sam. 26:1-5) Tanto Jonatan como Abner tabata sa cu Dios a scoge David pa bira rey di Israel. Pero despues di e morto di Saul, Abner no a apoya David. Mas bien, el a purba di haci Is-boset, yiu di Saul, rey. Mas despues, probablemente Abner mes kier a bira rey, y kisas ta pesey el a tene relacion cu e concubina di Rey Saul. (2 Sam. 2:8-10; 3:6-11) Dicon Jonatan y Abner no a trata David mescos? Pasobra Jonatan tabata humilde y leal na Jehova pero Abner no.
10. Dicon Absalon no tabata leal na Dios?
10 Absalon, yiu di Rey David, tampoco no tabata leal na Dios, pasobra e no tabata humilde. E kier a bira rey, y pesey el a busca “un garoshi cu cabay y cincuenta homber pa core su dilanti.” (2 Sam. 15:1) Ademas, el a convence hopi Israelita pa nan ta leal na dje y no na su tata. Y mescos cu Abner, Absalon tambe a purba di mata David, maske e tabata sa cu ta Jehova a nombra David como rey di Israel.—2 Sam. 15:13, 14; 17:1-4.
11. Kico nos por siña for di e ehempelnan di Abner, Absalon y Baruk?
11 E ehempelnan di Abner y Absalon ta mustra bon cla cu ambicion facilmente por pone un persona bira desleal na Dios. Claro cu niun fiel sirbidor di Jehova lo no kier imita e actitud malbado y egoista ey. Pero e deseo pa gana hopi placa of haya un carera prestigioso den e mundo aki tambe por daña nos relacion cu Jehova. Pa un tempo, Baruk, e secretario di profeta Jeremias, tabata kier algo cu e no tabatin y e no tabata sirbi Jehova cu goso mas. Bijbel no ta bisa ta kico e tabata busca, pero Jehova a yud’e mira e peliger y a dun’e e mensahe aki: “Mira, loke mi a edifica mi ta bay basha abou, y loke mi a planta mi ta bay ranca, esta, henter e tera. Ma abo, bo ta busca cosnan grandi pa bo mes? No busca eseynan.” (Jer. 45:4, 5) Baruk a scucha di Jehova. Nos tambe mester haci esey, pasobra pronto Jehova ta bay destrui e mundo malbado aki.
12. Dicon nos no por keda leal na Jehova ora nos ta egoista?
12 Daniel, un ruman di Mexico, mester a dicidi na ken e ta keda leal. E kier a casa cu un mucha muher cu no ta sirbi Jehova. Daniel a bisa: “Mi a sigui skirbi e mucha muher hasta despues cu mi a bira pionero.” Pero na dado momento Daniel a realisa cu si e bay tras di su deseonan egoista, e no ta demostra lealtad na Jehova. Pesey, el a mustra humildad y a dicidi di papia cu un anciano tocante e asunto. Daniel a sigui bisa: “El a yuda mi mira cu si mi kier keda leal na Jehova, mi mester a stop di skirbi e mucha muher. Despues di hopi oracion y yoramento, mi a stop. Despues di esey, mi a cuminsa disfruta mas di sirbishi.” Cu tempo, Daniel a casa cu un mucha muher cu ta stima Jehova, y awor e ta sirbi como superintendente di circuito.
NOS MESTER TA BONDADOSO
13. Con Natan a demostra lealtad tanto na Dios como na David ora David a peca?
13 Lealtad na Jehova ta yuda nos demostra lealtad na otro hende. Por ehempel, profeta Natan tabata leal na Jehova, pero e tabata leal na David tambe. Despues cu David a comete adulterio y percura pa esposo di Betsabe muri den bataya, Jehova a manda Natan pa disciplina David. E profeta a obedece Jehova, y cu curashi el a bay cerca David. Pa yuda David mira con grave su picanan tabata, Natan a uza tacto y a papia bondadosamente cu ne. El a conta David un ilustracion di un homber rico cu a kita e unico lamchi di un homber pober. Ora David a tende esey, el a rabia masha hopi mes pa loke e homber rico a haci. Natan a bis’e: “Ta abo ta e homber!” E ora ey David a compronde cu el a peca contra Jehova.—2 Sam. 12:1-7, 13.
14. Con bo por demostra lealtad tanto na Jehova como na otro hende?
14 Di mes manera, bondad por yuda nos demostra lealtad tanto na Jehova como na otro hende. Por ehempel, kisas bo tin prueba cu un ruman a comete un pica serio. Podise bo ta sinti cu bo mester ta leal na dje, specialmente si e ta bo famia of un bon amigo di bo. Pero si bo tapa e mal echo, lo bo no ta leal na Jehova. Y bo sa cu ta mas importante pa bo keda leal na Jehova prome cu na cualkier otro persona. Pesey, mescos cu Natan, na un manera bondadoso pero firme, bo mester bisa e persona pa e busca yudansa cerca e ancianonan mas pronto posibel. Si e no haci esey, abo mes mester bay bisa e ancianonan loke e persona a haci. Asina bo ta demostra lealtad na Jehova y alabes bo ta mustra bondad na e persona, ya cu e ancianonan lo yud’e drecha su relacion cu Jehova. Nan lo haci esey cu cariño y pasenshi.—Lesa Levitico 5:1; Galationan 6:1.
NOS MESTER TIN CURASHI
15, 16. Dicon Husai tabatin mester di curashi pa demostra lealtad na Dios?
15 Husai, un amigo di David, tabatin mester di curashi pa e mustra lealtad na Jehova y David. Su lealtad a ser poni na prueba ora cu Absalon a haya apoyo di hopi Israelita y kier a haci su mes rey. (2 Sam. 15:13; 16:15) David a huy for di Jerusalem, pero kico Husai a haci? Acaso el a bandona David y apoya Absalon? No. Aunke Rey David tabata bieu caba y tabata huy pa su bida, Husai a keda leal na dje como e Rey ungi di Jehova, y pesey Husai a bay topa cu David riba Sero di Oleifi.—2 Sam. 15:30, 32.
16 David a pidi Husai pa bay Jerusalem bek y pretende di ta amigo di Absalon pa asina e convenc’e pa sigui su conseho en bes di e conseho di Ahitofel. Husai a risca su bida pa haci loke David a pidie. Asina el a demostra cu e tabata leal na Jehova. Anto manera David a pidi den oracion, Absalon a scucha e conseho di Husai en bes di e conseho di Ahitofel.—2 Sam. 15:31; 17:14.
17. Dicon nos mester tin curashi pa demostra lealtad na Jehova?
17 Nos mester tin curashi pa demostra lealtad na Jehova. Hopi di nos ta demostra cu nos ta leal na Jehova debi cu nos ta para firme ora famia, colega di trabou of gobierno pone presion riba nos pa desobedec’e. Por ehempel, for di chikito, Taro, un ruman homber di Japon, tabata obedece su mayornan y tabata leal na nan; no djis pasobra e tabata obliga di haci esey, sino pasobra e tabata stima nan. Pero ora el a cuminsa studia Bijbel cu testigonan di Jehova, su mayornan no a keda niun tiki contento y kier a stop e. Esaki a duel Taro y tabata dificil pa e bisa su mayornan cu el a dicidi di asisti na e reunionnan. Taro a bisa: “Nan a rabia asina tanto cu pa hopi aña nan a prohibi mi di bishita nan na cas. Mi a pidi Jehova pa duna mi curashi pa mi no cambia mi decision. Awor nan actitud a cambia, y mi por bishita nan regularmente.”—Lesa Proverbionan 29:25.
18. Con e articulo aki a yuda bo?
18 Mescos cu David, Jonatan, Natan y Husai, nos tambe por sinti gran satisfaccion ora nos keda leal na Jehova. Di otro banda, hamas nos lo kier ta manera Abner y Absalon, kendenan no a demostra lealtad. Laga nos semper keda leal na Jehova mescos cu David. Como cu nos ta imperfecto, nos ta faya, pero nos por mustra Jehova cu ser leal na dje ta e cos di mas importante den nos bida.
^ [1] (paragraf 7) A cambia algun nomber.
^ par. 2 Mikeas 6:8 (NW): “El a bisa bo, o hende, loke ta bon. Y kico Jehova ta pidi di bo? Solamente practica husticia, stima lealtad y cana cu modestia cu bo Dios!”


text:
Cruz Cora Aruba a ricibi un update dia 27 di october di Nederlandse Rode Kruis y kier informa comunidad di Aruba di e ultimo trabounan tumando lugar na St. Maarten.
Te na e momentonan aki, 20 mil persona a wordo asisti na St. Maarten, cu ta casi un tercera parte di e populacion total.
Un comienzo positivo, pero awor e fase di recuperacion mester wordo structura y implementa.
Asina un proyecto inovativo yama “school feeding programme” ta den su inicio.
Un colaboracion unico entre Open House, expertonan di festivalnan Hulandes y Cruz Cora.
E proyecto ta inclui 4800 mucha di 17 scol publico na St. Maarten cu lo ricibi desayuno y lunch. E siman cu a pasa, tur mucha a ricibi un sandwich saludabel y entrante otro siman, nan lo ricibi un desayuno na scol y e siman siguiente, desayuno y lunch lo wordo sirbi.
E programa di alimentacion na scol lo sigui te cu fin di januari 2018.
E ta alivia e mayornan un tiki pa asina nan por tin mas tempo pa haci limpiesa y reconstrui nan cas.
Mientrastanto na Hulanda, na headquarters di Nederlandse Rode Kruis, e “Caribbean Desk” a wordo extendi cu un “St. Maarten Desk”, cu formalmente ta cay bou di e “International Assistance Department”.
E St. Maarten Desk aki lo consisti di un team separa cu lo sostene e fase di recuperacion na St. Maarten for di Den Haag.
Actualmente tin 20 persona activo na St. Maarten.
Te cu 12 di october, tabatin 50 persona di Cruz Cora na St. Maarten.
E ekiponan di Cruz Cora aki tabata consisti di voluntarionan local, emergency response coordinators, un team di Restoring Family Links, un data team, WASH (Water, Sanitation and Hygiene), delegadonan di salud, cash y shelter, un lider operacional y prensa.
Mas cu 70 ton metrico di productonan di emergencia a wordo manda St. Maarten for di Hulanda, consistiendo di 12,100 tarpaulins, 4 generator, 21,800 jerry cans, 8 panel solar, 2000 set di cushina y 300 kits di shelter tools.
Adicionalmente a yega tambe 7000 tarpaulins y 1300 kits di shelter tools na St. Maarten, despues cu esaki a wordo manda for di Hulanda cu barco y transporta for di Dubai cu avion.
Na Dubai tin un di e varios outlets/warehouses mundial cu International Federation of Red Cross tin su stock di emergencia pa asisti tur Sociedad Nacional cu ta haci apelacion na esaki.
Otro “Logistics unit” asina tin na entre otro: Panama, Nairobi y Kuala Lumpur.
Restoring Family Links team a asisti den e registracion di persona pa por identifica personanan perdi y uni nan bek cu famia.
Programa di “food voucher” y “repair voucher” na momentonan aki ta wordo prepara pa cuminsa den e proximo simannan.
E programa di voucher aki ta pa sigura cu esunan mas vulnerabel lo sigui tin acceso continuo na su prome necesidadnan y material di construccion pa reparacion di nan cas.


text:
Asina mes autoridadnan tin un dama deteni
Te ainda ta dificil pa haya sa causa exacto di asesinato di Johnny Gomes di 33 aña, dilanti Maxime Bar den Kruisweg. Manera custumber tin hopi speculacion, di e posibel causa di e asesinato diasabra madruga.
Despues Polisnan a logra pone man riba un Dominicano, pero mester a laga liber, pasobra e no tin arte ni parte den esaki.
Despues informacion tabata circula cu e autor di e asesinato aki ta un Venezolano, di nomber, Kelvin Soto Perez, kende a dicidi di entrega su mes na Warda di Polis. E momento ey, e autor ainda tabata su pañanan bisti, cu tabata tur na sanger.
Tambe Polis a bay over na detene e novia di Soto Perez, di inicial G. pa interrogu’e pa sa kico lo por t’e causa di e asesinato di Johnny Gomes.
Investigacion ta sigui.


text:
Mi a lanta marduga bou di canto di Chuchubi y Trupialnan colorido. Solo mes ainda no a spierta completamente pero mirando e prome rayonan ya caba mi sa cu e dia lo ta hopi bunita. Riba e 18 di maart aki mi ta sinti cu henter Aruba kier canta su Himno … “Oh Aruba, dushi tera …”. Pero awe mi kier celebra na grandi e dia aki na mi mesun manera, bibe un rato den pasado y pa recorda mi mes bon ken mi ta. Mi ta bula den mi Chalapi e mainta ki y bay mi ta bay …
Rumbo pa West Punt caminda mi ta pasa dilanti mi Tanta su cas pa pasa pite cuminde, bise bon dia. Mi no por para y combersa paso ta Faro mi kier yega pa caba. Despues di un rato coriendo rumbo pa Faro mi ta bin topa cu Boca Catalina caminda mi primo a sinja bula for di baranca y sambuya. Poco mas a leu coriendo mi ta bin topa cu Arashi caminda mi famia ta campa tur aña y unda mi a sinja hunga domino y suta mi prome piedra sin lubida haya tambe mi prome sapato. Pero ta e punto mas ariba mi kier yega y no falta mucho mas. Unabes riba Faro para mi ta mira na mi alrededor y tur loke cu mi ta constata ta una beyeza. Mi bista ta mira laman bruto panord, Hooiberg den zuid, Hotelnan cu nan estatura espectacular cu palo di coco y palmitanan dorna. Un bista chiki mas y mi tin cu seca un lagrima.
Solo ya caba ta casi na halto pa brasa Aruba cu su rayonan y ya mi por casi tende bida cuminsa canta riba nos pida baranca y ami atrobe ta cabes abou en busca di mi sigiente aventura.
Derechito bek pa zuid mi ta pasa riba caminda di Malmok y mi ta pasa mira Antillas y mi ta recorda segunda guera mundial y con nos a wordo scapa. Poco mas na zuid mi ta pasa banda di waf di Hadicurari caminda piscadonan ta mara nan boto y e pier caminda mi a tira mi prome liña na awa. Mi nunca no a gara nada pero semper a wordo genek door di ladronchinan ferfelo. Esta un dushi tempo esey tabata.
Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Crusando cada caminda cu mi concoce den mi planti man y pa prome cu merdia bati, ta na cas di famia mi kier ta. Mi ta pasa hole loke tin den weya den cushina cu ta temperando desde mainta trempan cual ta costabo un klap riba bo man si bo mishi sin cu nan sa. Pero ya, un cuminda crioyo no ta cos di bisa no riba 18 di maart. Sea ta Jambo, Boonchi, Banana of Kabrito stoba, tur di nan ta cos di saboria. Despues di aki bariga yen of no toch cerca mi Mama mi ta pasa pa mi Pisca hasa y pan bati. Mi mester di mi forsa riba e dia aki ya cu e ta largo y sobre todo pa loke cu un djis ta bin. Y sigur cu si e ta bin …
Despues di a recore mi bario y a mira gran parti di Noord, specialmente Misa Santa Anna y mi scol basico Aloysius, mi ta marca mi mes prepara pa core tras di e porco di Osberio pa purba gare aya na veld di Nacional. E dia a cuminsa trempan caba eynan tambe y e bista ta espectacular. Muchanan ta core, hunga y competi. Si no ta di alegria, ta un wega nan ta hungando of nan a caba di gana e premio di flie mas bunita, mas leu of esun cu a para cu mas kacho. Premio tin pa tur esnan cu ta bin competi. E ta simplemente un dia felis. Y pa caba cu e dia, gruponan di diferente bario di Noord ta bin competi pa subi e bendita palo di Seba. Y segun historia ta conta, aya na veld di Nacional, tur hende sa cu Bad Boys Club semper a gana. Competencia nunca no tabata tin pa e muchanan di Palm Beach. Un club di hobennan cu tabata Hip den nan tempo cu nan casita di palo aya Montserat den un mata na halto. Mi mes nunca no a hunga parti den nan, pero si mi a wordo ofreci mi prome shot di Palmera, nan bebida preferi.
Aruba celebrando 18 di maart, tanto cos pa recorda y tanto cos pa hasi. Mi a marca e dia y conte elaboradamente sin duna danki na ken. Y ken, ta Rufo Wever y Padu Lampe pa nos Himo bunita cu rima y composicion precioso . Y si algo ta sigur di nos Himno, ta cu nos ta e Baranca cu no tin nada pa kibre. Cu orguyo mi ta zwaai mi bandera y mira Aruba den mi. Nos tur tin nos mesun storia y di e bario cu nos lanta aden. Mira bo mes, recorda y recita …
18 di maart atrobe ta e dia cu mi kier admira mi Aruba y su hendenan cu e a cria. Un ciclo di bida y recuerdo cu no mester bay perdi. Ban engrandece awe una bes mas nos Himno y Bandera na un manera mereci!
Autor: A. Figaroa ©


text:
Prome torneo di ahedres “Copa Betico Croes 2018”
Riba e dianan 25, 26, 27 y 28 di Januari, Federacion di Ahedres di Aruba ta bay organisa su promer torneo di weekend “Copa...
Feria Betico Croes 2018 den e deporte di cabay
E dianan 20 y 21 di januari, esta diasabra y diadomingo awor, e Organisacion Caballista Arubano, OCA lo organisa nan Feria Betico Croes, celebrando...
ASB: Lo introduci un systema di scoring digital
Directiva di Aruba Softball Bond a wordo eligi 13 di December ultimo ta moviendo riba un velocidad bastante halto. Den nan di 2 “Boardmeeting” den...
Resultado di Asamblea General di AWB
Diaranson 17 Januari 2018 a tuma lugar e asamblea general di Aruba Wieler Bond. Un reunion cu a wordo guia pa e directiva temporario y e comision...
SV Dakota cla pa Britannia den Copa Betico Croes
E team di futbol SV Dakota ta den semi final di e campeonato di Copa Betico. SV Dakota lo ta enfrentando Britannia den un...
SV Dakota a haci deseo di dos mucha realidad
SV Dakota, den cuadro di su rol social y comunitario, a cumpli cu soño di dos mucha. Nan a haya nan mes envolvi den...
Warm- Up Triathlon lo bira e prome actividad di Aruba Triathlon Association
Diasabra 27 di januari proximo, Aruba Triathlon Association lo organisa nan prome actividad pa loke ta e calendario deportivo di aña 2018. Manera custumber...
Seleccion di landamento lo competi na Coral Springs, Florida
E dianan 17 pa 22 di januari proximo, e seleccion di Aruba den e deporte di landamento lo tin nan prome compromiso internacional na...
Alex Croes di Gianni’s Nutrition Center ta aporta cu e atletanan
Den fin di siman Záhyon y Joshua Klabér a acerca Alex Croes di Gianni's Nutrition Center pa algun consego pa nan sa kiko nan...
Aruba Wielerbond a haci entrega di licencia di miembrecia 2018
Aruba Wielerbond (AWB) ta cla pa emiti e licencia local pa su miembronan cu ta afilia na e clubnan miembro di AWB, cumpliendo asina...


text:
Robert Candelaria di AVP:
ORANJESTAD (AAN)–: Nos ta yegando e periodo dushi di fin di aña un biaha mas. E temporada aki nos ta celebra e.o. Pasco y aña nobo. E temporada aki ta uno di celebracion hunto cu sernan keri y tambe di refleho personal. Permiti mi refleha cu bo un momento.
Ora nos celebra Pasco, nos no mester lubida e Motibo di nos celebracion. No ta e cuminda dushi, musica y ambiente, dornamento di cas etc. ta e cos principal. Eseynan ta parti di e celebracion, pero no e Motibo pa e celebracion mes. Pasco ta existi pasobra di Cristo Hesus. E ta “The Reason for the season”.
Pasco ta ora nos ta recorda y celebra cu Hesus a nace y a hiba un bida perfecto pa despues El a muri un morto sacrificial pa nos picanan. Ora nos entrega nos bida na dj’E, aceptando Su sacrificio pa nos y pidiendo pordon pa nos picanan nos ta wordo salba y nos ta ricibi bida eterno. Ban duna honor na Hesus e aña aki y no lubida Ken nos ta celebra e temporada aki.
Un otro cos cu nos ta celebra den e temporada aki ta aña nobo. Nos ta refleha riba e aña cu ta bay caba y mira pa dilanti riba e aña binidero. Un forma cu hopi hende ta celebra esaki ta cu tiramento di klapchi.
Ami a forma parti di e Comision di klapchi algun aña pasa, representando nos Cuerpo Policial. E Comision aki ta consisti di ambtenaarnan di diferente departamento manera DOW, DTI, Douane y KPA. Nos a traha duro hunto pa bini cu proposicion di maneho y control pa asina haci e parti di celebracion cu klapchi mas sigur pa nos comunidad. Mi por wak bek riba un tempo productivo y mi ta mira e frutonan di e trabounan di e Comision cu te dia di awe a sigui cu e bon trabou.
A logra baha e cantidad di container pa aña considerablemente di rond di 30 pa rond di 20 pa aña. Esaki ta nifica cu menos container ta keda warda na Wela cu menos peliger pa accidente y ladronicia. A logra tambe di reglamenta e dunamento di permiso pa haci esaki mas safe y esaki a yuda reduci e cantidad di localidad cu ta bende klapchi di mas o menos 150 na 2002 te na mas o menos 75 aña pasa.
Esaki ta nifica cu a tene cuenta cu hopi aspecto di siguridad manera aumenta e distancia entre e luga di bende klapchi y edificionan rondo di dje. Tambe a baha e intensidad di klapchi pa asina reduci e klapchinan mas potente y peligroso drasticamente. Tur esaki a resulta den reduccion consistente di casonan di herido e ultimo añanan. Pero ainda nos no a yega. Cada caso di accident ta uno di mas cu mester por evita.
Tambe ta importante pa bisa cu e Comision so no por haci Aruba mas safe. Nos tambe mester contribui pa logra esaki. Mi kier pidi tur esunnan cu ta den e negoshi di klapchi pa cumpli 100% cu tur regla y instruccion di Comision di klapchi pa bienestar di salud di nos pueblo. Nos y boso tambe no kier ni un caso di accident e aña aki.
Tambe mi kier pidi esunnan cu ta cumpra klapchi pa sigui instruccion con pa tira esaki. No tuma riesgo pa despues no tin nada pa lamenta. Evita di bebe alcohol excesivo y tira klapchi. No laga menor di edad tuma riesgo y mayornan mester wak bon pa e muchanan. Nan mester di nos guia y supervision.
Ban celebra un fin di aña manera mester ta. Hunto cu famia y amigonan den harmonia. Refleha riba E Motibo y E Persona central di Pasco cu ta Cristo Hesus y celebra e fin di aña aki dushi hunto.
Asina tambe hunto nos ta logra haya un Aruba mas safe y un Aruba mas sigur. Feliz fin di aña y cu Dios bendiciona Aruba ricamente.


text:
Pueblo di Kòrsou prekupá ku plaga di sangura den nan bario i bibienda
Willemstad, 19 di ougùstùs 2014
Presidente di Parlamento di Kòrsou
Señor M. Franco
Wilhelminaplein # 4
Presente
Señor Presidente,
Pa medio di e karta aki, hasiendo uso di artíkulo 96 di reglamentu di órden
di Parlamento, mi ke pidi bo persona pa dirigí e karta athunto na Minister di Salubridat, Medio Ambiente i Naturalesaseñor Ben Whiteman pa preguntanan ku mi persona a hasi na e minister konserní.
Danki pa e koperashon.
Atentamente,
Jacinta Scoop-Constancia
Miembro di Parlamento di Kòrsou
Frakshon di MFK


text:
Ayera merdia, a tuma lugar e caso sumario cu Ralph Maduro di Alpha Printing a dicidi di entama contra di Headline News Group, cu ta responsabel p’e porta di noticia di 24Ora.com. Huez a duna di conoce cu dia 20 awor, esta dos dia prome cu eleccion e lo duna su veredicto.
Mester bisa, cu maske cu 24Ora.com a bin ta bisa di tin suficiente documento pa sostene nan publicacion, ayera no por a demostra ningun di esakinan, sigur no pa mustra cu Otmar Oduber y Ralph Maduro ta socio den e compania.
Abogado mr. Lalo Croes tumando nota cu su cliente ta swak para, a dicidi di cambia su strategia ilustrando cu e publicacionnan aki ta den cuadro di libertad di prensa. Pero abogado Rossi Marchena a mustra cu no por sconde tras di libertad di prensa, pa difama un persona. E ora ey por papia caba di libertinahe. Abogado di e portal a defende su mes, bisando cu su cliente a bin cu insinuacionnan.
Por lo general, mirando desaroyo di e caso aki, y sigur ora cu e portal di e noticia no por a bin cu ningun prueba palpable, ta pone cu nan ta mal para. Mas ainda, ora cu 24Ora.com a insinua, cu pareha di Ralph Maduro, siendo miembro di Hunta Comisario di Arubus, pa colmo pa un solo aña, den cual aña Arubus a gasta menos placa na Alpha Printing, ta comproba cu 24Ora.com tabata produci noticia maligno.
Un Hunta Comisario tey pa controla y no ta envolvi den maneho diario.
Huez a bisa cu dia 20 awor e lo duna su veredicto, esta dos dia prome cu eleccion. Sigur e lo bira un veredicto masha interesante y importante.


text:
EINDE VAN HET ACTIEVE ORKAANSEIZOEN 2017
FIN DI UN TEMPORADA DI ORKAN 2017 AKTIVO
Predicting Rainfall in the Dutch Caribbean
Mester tuma prekoushon personal den temporada di kalor eksesivo.
Beoordeling Tsunami Gevaar voor het Eilandgebied Curacao - Deel I
Pronóstiko di tempu pa Kòrsou i bisindario bálido te djadumingu mainta 06:00
o.l., 21 di yanüari 2018.
Kompilá:
djasabra 20 di yanüari 2018, 05:00 o.l. (09:00 UTC).
Tempu:
Shelu ta por lo general parsialmente nublá ku chèns pa un áwaseru di durashon kòrtiku, den oranan di mainta.
Temperatura máksimo lo alkansá 31 ºC i temperatura mínimo 26 ºC.
Solo ta sali 07:01 i ta baha 18:33 o.l.
Bientu:
For di un direkshon generalmente ost i moderá; forsa 3 te 4 (12 te 30 km/ora, 7 te 16 nudo). Algu di ráfaga okashonalmente; basta fuerte te posiblemente fuerte; forsa 5 te 6 (31 te 50 km/h, 17 pa 27 nudo).
Situashon general:
Durante próksimo 24 ora temporalmente algun área di nubia lo sigui pasa riba nos region i mayan mainta esakinan por desaroyá un of mas áwaseru. Sobra di dia no ta spera áwaseru signifikante.
Kondishon di laman:
Por lo general moderá ku altura di ola entre 1 i 2 meter (3 pa 6 pia). E olanan di mas haltu lo ta den resake moderá na kostanan nort i ost.
Fenómeno spesial:
Ningun.
Pèrspektiva te djaluna mainta:
Parsialmente nubla ku chèns pa un áwaseru di durashon kòrtiku, den oranan di mainta.
Meteorólogo:
Abraham.
E próksimo boletin di tempu lo wòrdu publiká djasabra 12:00 o.l. (16:00 UTC).


text:
ORANJESTAD (AAN): Esaki ta un raportahe exclusivo cu DIARIO a logra na Caracas. Un fashion show di Actores y TV Celebrities, e show tabata yama “Los Glamorosos Años 80”.
Entre nan tabata; Tatiana Capote, Gilberto Corea,Guillermo Gonzales. Anita Vivas, Ex Miss Mundo Astrid Carolina Herrera, Eva Zissu, Luigi Ratino. Presentadora di show tabata e conocida actriz Belen Marrero. E show tabata dedica pa aporta na Fundacion di Cancer di Pecho.
Maquillador pa e actornan tabata Ernesto Lopez, conosi na Aruba pa su trabao cu diferente Miss y Modelonan Local.
E show a tuma lugar na Hotel Tamanaco, na e club mas famoso di e epoca ey “City Hall”.
Reportahe y fotos pa DIARIO, Evelin Wever.


text:
Cada bes mas y mas ciudadano ta cuminsa pone den practica nan pensamento di sostenibilidad, kisas no den forma grandi pero sin duda contribuyendo pa crea un miho mundo pa e siguiente generacion.
Durante e bishita di Accion di Bario den Montaña Prome Minister Mike Eman a topa cu sra. Petra Eduardo, kende a duna un bunita ehempel con tur hende por haci algo chikito riba tereno di sostenibilidad.
“Bishitando e casnan cada bes bo ta haya bunita ehempel di ciudadanonan consciente, ciudadanonan cu ta contribui na haci Aruba sostenibel, berde y bunita. Sra. Petra ta un bunita ehempel di e pensamento ak”, Prome Minister Eman a expresa na cas di famia Eduardo.
Sra. Petra Eduardo a mustra Prome Minister Eman con el a laga traha un goot, manera cu e casnan di antes tabatin, cu ta transporta e awa di yobida pa un bari. E señora a demostra di ta hopi consciente, pasobra e bari di awa aki ta bon tapa cu un serbette y mara pa evita cu sanguranan ta drenta den dj’e. Personal di GKMB a haci un control y tabata masha satisfecho cu e medidanan di proteccion cu e ciudadano aki ta tuma pa evita cu sanguranan ta pone webo den e awa.
Prome Minister a duna un demostra tirando “abate” den awa cu ta yuda evita reproduccion di sanguranan. E tipo di awa aki e expertonan di GKMB a splica no ta bon pa consumo humano tampoco pa bestia. E señora ta uza e awa aki pa muha su matanan y su orkideanan.
E ta hopi consciente con pa proteha y uza e awa di yobida cu e ta recoge. GKMB a bisa tambe cu nan ta uzando hopi insecticida “green” cu ta agradabel pa medio ambiente.


text:
APENDIX
Ken Ta e Arcangel Miguel?
E CRIATURA spiritual yama Miguel no ta aparece hopi biaha den Bijbel. Sinembargo, ki ora cu Bijbel a mencion’e, e ta haciendo algo. Den e buki di Daniel, Miguel ta lucha contra angelnan malbado; den e carta di Hudas, e ta discuti cu Satanas; y den Revelacion, e ta hiba un guera contra Diabel y su demoñonan. Door di defende Yehova su gobernacion y lucha contra Dios su enemigonan, Miguel ta biba di acuerdo cu e nificacion di su nomber: “Ken Ta Manera Dios?” Pero ken Miguel ta?
Tin biaha, personanan ta conoci na mas cu un nomber. Por ehempel, patriarca Yacob ta conoci tambe como Israel, y apostel Pedro, como Simon. (Genesis 49:1, 2; Mateo 10:2) Asina tambe Bijbel ta indica cu Miguel ta un otro nomber pa Hesucristo, prome y despues di su bida riba tera. Laga nos considera motibonan biblico pa yega na e conclusion ei.
Arcangel. E Palabra di Dios ta referi na Miguel “e arcangel.” (Hudas 9) E palabra aki ta nifica “angel principal.” Tuma nota cu Bijbel ta yama Miguel e arcangel. Esaki ta parce di indica cu ta un arcangel so tin. De echo, e palabra “arcangel” ta aparece den Bijbel solamente den forma singular, nunca na plural. Ademas, Bijbel ta liga Hesus cu e puesto di arcangel. Relaciona cu e Señor Hesucristo resusita, 1 Tesalonicensenan 4:16 ta declara: “Señor mes lo baha for di shelo cu un grito, cu bos di arcangel.” Pues Bijbel ta describi e bos di Hesus como bos di arcangel. E texto aki ta sugeri anto cu Hesus mes ta e arcangel Miguel.
Lider di ehersito. Bijbel ta declara cu “Miguel y su angelnan tawata haci guera contra e dragon . . . y su angelnan.” (Revelacion 12:7) Pues, Miguel ta e Lider di un ehersito di angel fiel. Revelacion ta describi Hesus tambe como e Lider di un ehersito di angel fiel. (Revelacion 19:14-16) Y apostel Pablo spesificamente ta menciona “Señor Hesus” y “su angelnan poderoso.” (2 Tesalonicensenan 1:7) Pues Bijbel ta papia tanto di Miguel y “su angelnan” como di Hesus y “su angelnan.” (Mateo 13:41; 16:27; 24:31; 1 Pedro 3:22) Siendo cu e Palabra di Dios no ta indica ningun caminda cu den shelo tin dos ehersito di angel fiel—uno encabesa pa Miguel y un otro encabesa pa Hesus—ta logico pa conclui cu Miguel no ta ningun otro cu Hesucristo den su papel celestial. *
^ par. 1 Mas informacion cu ta mustra cu e nomber Miguel ta aplica na e Yiu di Dios, nos ta haya den e buki Perspicasia pa Compronde e Scritura, na Spaño, Volumen 2, pagina 386-387, publica door di Testigonan di Yehova.


text:
Diadomingo atardi y anochi un biaha mas simpatizantenan di Partido di Pueblo Arubano AVP a sa di yega e caya dilanti di residencia di mayornan di dokter Alex Schwengle na Savaneta. Famia, amigo y simpatizantenan di Minister di Salud Publico a bin hunto pa celebra su cumpleaños.
Lider di partido Mike Eman a hiba palabra y a felicita su colega y amigo, pero tambe a resalta e calidadnan di e candidato cu ta bay conoce su di dos campaña electoral.
Mike Eman a recorda con 4 aña pasa e tabata para den e mesun cura di cas di mayornan di Minister Schwengle p’e tempo ey introduci’e como candidato riba e lista berde y pidi e confiansa di pueblo di Savaneta y Aruba.
Cuater aña despues: “Nos ta sumamente orguyoso y gradici cu Dios ta dune mas aña di bida pa sirbi e pais aki,” lider di partido a bisa e publico.
Eman a gradici tambe su famia p’e sacrificio cu nan ta haci dia aden y dia afo cu comprension pa e exigencianan pisa di e trabou di dokter Schwengle.
Mescos a yama danki na su mayornan p’e bon formacion cu a dun’e como yiu, ciudadano y profesional.
“Ora cu bo ta tuma e decision pa bay atras den entrada p’asina sirbi bo pueblo, esey kier men cu bo curason ta n’e lugar corecto; pesey bo ta AVP, pesey bo ta mi amigo y pesey mi tin confiansa den bo,” Eman a expresa cu hopi entusiasmo.
“Dokter Schwengle a haci un bon trabou y a pone Aruba na prome lugar.”
E celebracion a conta cu un publico grandi cu a disfruta di e presentacionnan di e banda musical Perfect Sound y musica di Mariachi. Tambe e a goza di e repertorio bailabel di Tsunami despues di a canta Happy Birthday, corta y come bolo cu tur presente.


text:
“Mi a tuma nota di e ultimo declaracion di sra. Xiomara Ruiz-Maduro encuanto e ultimo relato di CAFT. Claramente por scucha e señora aki insinua cu awor e no sa ken pa kere, cu sea Minister Presidente Mike Eman of e miembronan di CAFT ta lansa mentiranan. E mesun CAFT
Day: February 14, 2017
Federacion di Volleyball a start sali cu nan campeonato 2017
Recientemente Federacion di Volleyball, (Aruba Volleyball Association), a inicia cu nan campeonato di volleyball 2017 den e categorianan masculino y femenino. Tur aña AVA ta promove volleyball bou di nos hoben y adolescentenan cu kier sigui desaroya nan mes den e deporte aki. E federacion ta trahando duro pa engrandese e deporte
Minister Michelle Hooyboer–Winklaar: Preparacion den fase final pa edificio nobo pa SPO Pariba
Siman pasa Minister di Enseñansa, Michelle Hooyboer–Winklaar a reuni cu Directie Onderwijs, DOW y Director di SPO Pariba, pa finalisa y duna e “green light” pa termina e documentonan necesario pa por bay destaho publico p’e edificio nobo di SPO Pariba. E scol actualmente ta situa na Savaneta. Antes e tabata resorta
Facultad di Hospitality and Tourism Management Studies ta felicita Sabina Rey nos studiante y Reina di Carnaval 63!
Riu Palace Antillas y Riu Palace Aruba a Celebra Dia di San Valentin na Centro Kibrahacha
MEP a reuni cu Camara di Comercio
Lider di MEP, Evelyn Wever-Croes hunto cu coleganan Xiomara Ruiz-Maduro, Glenbert Croes, Dangui Oduber, Chris Romero y Ady Thijsen a reuni cu e directiva nobo di Camara di Comercio di 2017. Durante e reunion a toca varios tema di importancia economico pa nos pais. "Nos tin reunionnan regular cu Camara di Comercio
Like, Share y Post pa gana ticket pa rifa di Cas di Lions
Guardacosta a asisti un intercepcion di droga na Colombia
Diadomingo merdia ultimo, Guardacosta di Reino Hulandes, staciona den Caribe a asisti nan coleganan di e Marina Colombiano den e intercepcion di un cantidad di droga. E avion di patruya di Guardacosta, DASH-8, a persigui un “Go Fast” cu colaboracion di e Mericanonan. Marina Colombiano a logra intercepta e boto cerca di


text:
KRALENDIJK – Diahuebs anochi, e coalicion di MPB-Raphaela-Bernabela a yega na un acuerdo cu partido UPB pa amplia e coalicion di 5 asiento pa un coalicion di 6 asiento consistiendo di Partido MPB, Fraccion Raphaela, Fraccion MPB y Partido UPB.
E coalicion nobo tin un base amplio y lo garantisa un mayoria continuo den Conseho Insular te cu final di e periodo di gobernacion aki na maart 2019.
E gobernacion actual aki lo continua cu e gobernacion actual, pero lo bay traha rapido riba puntonan di prioridad cu conhuntamente lo keda indentifica.
Tambe mester menciona cu partido MPB diahuebs atardi a reuni cu candidatonan di MPB y a haña aprobracion di tur cantidato cu tabata presente, cu ta un gran mayoria, pa no exclui ningun fraccion y/o ningun partido politico pa por yega na un coalicion mas amplio


text:
Danilo Werleman, C.E.O di Garage Cordia Aruba:
Garage Cordia tin 17 aña entregando autonan nobo na Polis
Mayoria auto di Polis na Aruba ta Toyota!
ORANJESTAD, Aruba – 2 di Juli 2017: Desde aña 2000 Garage Cordia ta lease autonan cu Cuerpo Policial Aruba y diabierna mainta nan tabata orguyoso di por a entrega un otro set di 3 auto nobo na Polis. Solamente cu e pickupnan aki no ta bay den un contract di “lease” sino Aruba Hospitality & Security Foundation a cumpra nan y a entrega nan na Cuerpo Policial Aruba.
“Di parti di Toyota nos ta masha orguyoso di por entrega 3 bunita ehemplar di Pickup Hilux”, asina e Chief Executive Officer di Garage Cordia Aruba, Danilo Werleman, a expresa. Aruba Hospitality & Security Foundation hunto cu Aruba Tourism Authority y AHATA tin varios plan basa riba un programa pa promove mas siguridad den nos industria turistico. A pidi Garage Cordia e aña aki pa entrega 5 auto nobo na Polis, di cual 3 ta e "Toyota Hilux Police Edition" y e 2 anterior tabata e Toyota RAV4.
Danilo Werleman a indica cu esaki ta parti di e pilot proyect, unda cu pa prome biaha den Caribe ta haci uzo di un auto hybrid como auto di polis. Asina aki nan lo tin un bon ehempel pa nota con e ta progresa y si e ta bon pa haci uzo, di cual ta mustra cu ta haci un diferencia hopi grandi den gastonan di combustibel pa Cuerpo Policial mes.
Aruba Hospitality & Security Foundation a haci entrega di e 3 autonan na Cuerpo Policial y CEO di AHATA, Jim Hepple a indica cu nan tin un bon relacion cu Polis. Ora cu a crea Aruba Hospitality & Security Foundation na aña 2001, e idea tabata pa yuda Polis obtene recursonan unda cu nan no por a haya. E fundacion a busca boto, autonan, bicicleta y waverunner pa Cuerpo Policial. E fundacion a busca e 3 autonan, pasobra Polis tabatin mester di nan na San Nicolas, Oranjestad y Noord.
Despues di percura pa mantene e patruyanan Toyota Prado activo y den uzo pa e ultimo 5 añanan, banda di Vannan Toyota Hiace pa Mobiele Eenheid, Toyota Corolla y Hilux pa Recherche, Toyota Land Cruiser como Overvalwagen, Toyota Land Cruiser Pick Up pa Polisnan Maritimo y Hilux pa Polisnan di Bario, Toyota Rav4 Hybrid, awor a añadi e 3 modelonan di "Toyota Hilux Police Edition" na e flota di auto di Polis. “Nos ta sigur cu Polisnan ta mobilisando den e miho autonan di mundo, cual tambe por conta cu un agencia dinamico y cu amplio experiencia di lease pa cu Cuerpo Policial. Nos ta y lo sigui brinda e miho sosten na Polis cu un servicio di casi 24 ora pa dia y 7 dia pa siman”, asina Danilo Werleman a termina bisando.
Garage Cordia Aruba ta yama Aruba Hospitality & Security Foundation, hunto cu AHATA, Aruba Tourism Authority, Gobierno di Aruba y Cuerpo Policial di Aruba, masha pabien cu e autonan Hilux nobo y masha danki pa e confiansa. Garage Cordia, casi celebrando 52 aña di existencia, siendo e agencia cu a bende mas auto den historia di nos isla y ta cumpli e aña aki 30 aña ta lease vehiculo na comercio y ta orguyoso di por tin un partner manera Cuerpo Policial Aruba tambe entre nan lista largo di clientenan satisfecho.


text:
Trahando mapanan lingwístiko: fronteranan nashonal òf espasionan lingwístiko?
Siendo kartógrafonan nos sa bon ku mapanan ta kargadó di diskursonan i ku e diskursonan ei no ta inosente. Un ehèmpel kla ta e mapanan lingwístiko kaminda nos por haña basta diskursonan diferente segun ta buska hisa fronteranan nashonal inpenetrabel òf espasionan lingwístiko – di kòmbersashon i deliberashon – kaminda e posibilidat di interkomprenshon ta mester di un esfuerso chikitu so. Bo por tira un bista riba e mapa di lenganan di Oropa i lo bo topa ku hopi piesanan diferente ku den mayoria di kaso ta korespondé ku fronteranan nashonal.
Un kos similar ta sosodé ora nos tira un bista riba mapa di lenganan di Amérika
Pero ban awor tira un bista riba e siguiente mapa di famianan lingwístiko
Den e último mapa aki riba presentá nos por wak kon masha fronteranan nashonal ta disparsé i espasionan lingwístiko amplio ta aparesé. Den e mayoria di espasionan lingwístiko òf kontinuonan dialektal ei e nivel di komprenshon entre e diferente variantenan ta basta altu.